21 cm Mörser 16 — Вікіпедыя\n21 cm Mörser 16 усталяваная ў Артылерыйскім музеі Фінляндыі\nат-6° да +70°\n21 cm Mörser 16 (21 cm Mrs 16) — нямецкая цяжкая гаўбіца. Выкарыстоўвалася падчас Першай сусветнай вайны, Другой сусветнай вайны\nРаспрацавана на прадпрыемстве Krupp і выраблялася на ўласным заводзе ў горадзе Эсэн з 1916 года. У 1916 годзе, перад пачаткам баявога ўжывання, 21 cm Mrs 16 транспартавалася ў разабраным на дзве часткі стане (лафет і ствол, кожная на асобных калясках) з дапамогай конскай цягі. Дапушчалася перавозка марціры ў баявым (неразабраным) стане на невялікія адлегласці. Спачатку звычайна ўжывалі толькі конную цягу, аднак у 1917 з'явілася магчымасць ужываць і механічную цягу — быў распрацаваны і ўкаранёны ў вытворчасць артылерыйскі цягач «Krupp-Daimler» з бензінавым рухавіком магутнасцю 100 конскіх сіл. Пры ўласнай масе 8000 кг гэты цягач мог буксіраваць каляскі агульнай масай да 10 000 кг з максімальнай хуткасцю 36 км/г. Паколькі такі цягач мог буксіраваць марціру ў сабраным выглядзе, фірма Krupp распрацавала яе варыянт, спецыяльна прызначаны для буксіроўкі механічнай цягай з вялікай хуткасцю. Пры гэтым захоўвалася магчымасць транспартавання гаўбіцы ў выглядзе дзвюх калясак з выкарыстаннем коннай цягі.\nЗамыканне канала ствала ажыццяўлялася гарызантальнай клінавай засаўкай. Гармата мела гідраўлічную сістэму адкату. Лафет рухомы, колавы. Колы зробленыя са сталі, з унутранага боку змантаваны дыск для перамяшчэння па накіравальніках. Колы абсталёўваліся шырокімі дубовымі пласцінамі, апраўленымі для жорсткасці металічнай рамкай для змяншэння ціску на глебу. У 1934—1935 гадах праведзена чарговая мадэрнізацыя — з гаўбіцы зняты шчыт, разбіральная каляска стала неразборнай. Таксама былі ўсталяваныя рысоры на хадавую частку, удасканаленыя прычапныя прылады і колы новага ўзору з адліванымі гумовымі абадамі, што павялічыла хуткасць буксіроўкі каляскі — з 7-8 да 20 км/г. Абслуговы разлік марціры быў 14-15 жаўнераў.\nПерасоўванні гаўбіцы ў баявым становішчы. Ам, Францыя, сакавік 1918\nЯны заставаліся на ўзбраенні, пакуль у 1940 годзе іх не замяніла 21 cm Mörser 18. Потым яны выкарыстоўваліся для навучання. У 1918 годзе Швецыя купіла дзесяць гармат, дзе яны заставаліся на службе да 1950 года. Шведы ўжывалі ў гармаце свае бетонныя прабіўныя снарады, 210 ткр 51/65-ps R- / 33 вагой 120,75 кілаграма. Падчас Савецка-фінляндская вайна (1939—1940) фіны закупілі чатыры гарматы ў шведаў, хоць яны іх і не здолелі скарыстаць у вайне па прычыне адсутнасці машын для буксіроўкі цяжкіх гаўбіц. Падчас Савецка-фінскай вайны (1941—1944) была сфармавана 10-я асобная батарэя. Пасля вайны яны былі пакінутыя ў рэзерве і засталіся там да канца 1960-х гадоў.\n21 cm Mörser 16 на Вікісховішчы\nhttp://www.landships.info/landships/artillery_articles.html?load=/landships/artillery_articles/21cm_Morser_m10.html 21 cm Mörser 10/16 на Landships](англ.)\nВидэакліп на YouTube\nObús Krupp 210 mm 10/16 La Gran Guerra 1914-1918(фр.)\nУзята з "https://be.wikipedia.org/w/index.php?title=21_cm_Mörser_16&oldid=3802205"\nАпошняе змяненне старонкі адбылося 12:39, 28 лютага 2021.


Пра сфэру ўжываньня мовы і варыянтнасьць | Pravapis·org\nПра сфэру ўжываньня мовы і варыянтнасьць\nWorvik (вытрымкі з он-ляйн форумаў)\nАд рэдакцыі pravapis.org: рэплікі і пытанні апанэнтаў Worvik’а нажаль не захаваліся. Некаторыя абзацы – гэта адказы на пытанні, якія мы з вамі не ведаем. Але, я думаю, вартасць гэтых нататак вядомага віртуальнага пэрсанажа ад гэтага не зусім зьмяншаецца.\nТое, што сёння існуюць моўныя варыяцыі, сведчыць пра моўнае адраджэнне. Беларуская мова доўгі час была ў заняпадзе. І нават ледзьве не загінула. Бо калі паглядзець на сфэры ейнага ўжывання ў мінулым – мовай карысталіся амаль як мёртвай.\nБыла дэкаратыўная сфэра: радыё, тэлевізія, газеты, што-нішто з мастацкай літаратуры ды парадныя прамовы. У гэтай сфэры мова была цалкам мёртвай, бо ўсе носьбіты мовы ёй не карысталіся, а перакладалі на яе з расійскай. Ім было карысна дамагацца максымальнага падабенства мёртвай беларускай мовы да расійскай, бо так ім прасцей.\nБыла пабытовая сфэра, збольшага на вёсцы, ды ў анклявах за межамі краіны (Летува, Польшча, Сібір, Канада) з мінімальнай колькасцю карыстальнікаў.\nБыла рытуальная сфэра, гэта калі некаторыя аматары карысталіся мовай як народнай вопраткай, апранаючыся па ўрачыстых выпадках на адпаведныя сьвяты.\nВось і ўсё. Адукацыю трэба было б разглядаць асобна, але пакуль можна абмежавацца тым, што ў адукацыі выкладалася дэкаратыўная ды рытуальная мовы. Інакш і нямагло быць, калі настаўнікі беларускай мовы былі адначасова і настаўнікамі расійскай, а ў побыце карысталіся выключна расійскай.\nДа гэтых сфэраў выкарыстання мовы нельга ставіцца як да жывой ды квітнеючай мовы. Дэкаратыўная мова – наркамаўка, пабытовая – разнастайныя трасянкі ды мясцовыя гаворкі, рытуальная – цацачная архаіка (камусці падабаўся фальклёрны віленскі дыялект, камусці тарашкевіца), і ніхто нікому не замінаў.\nТыя, што ведаюць толькі дэкаратыўную мову, могуць не ведаць, што «ровар» быў заўсёды «роварам», а не «лісапедам». не ведаю як на больш зрусыфікаванай магілёўшчыне, але ж на гарадзеньшчыне дакладна. І «файны» – гэта зусім нямаладзёвы здабытак, а звычайнае слова, якім і старыя і малыя ў гарадзенскіх вёсках карыстаюцца. Таксама ходзяць словы «гэшефт», «імбрык», «гарбата», рэчы ў «валізу» складаюць, і ў «камізэлькі» апранаюцца. Шмат чаго…\nАле адкуль усё гэта ведаць «знаўцам» дэкаратыўнай наркамаўкі, на якой жывыя людзі не размаўлялі ніколі?\nІ ўсё ж дзесці 15-20 гадоў таму мова пачала выходзіць са становішча клінічнай сьмерці. Яна пакрыху пачала ажываць, выходзіць ў іншыя сфэры.\nПачалі пісаць (а не перакладаць) на ёй публіцыстыку. Адразу ж высьвятліўся недахоп лексычнага матэрыялу. Трэба было папаўняць яго. Пачалі весці на мове палітычныя спрэчкі. Высьвятлілася пэўная сынтактычная негнуткасць. Трэба было практыкавацца ў маўленні. А судовы працэс, а выпрацоўка навуковай мовы? Усё гэта было выклікам мове. І яна адказвае на гэты выклік. Адказвае творчасцю, актыўнасцю носьбітаў ды карыстальнікаў.\nТолькі сляпы гэтага не бачыць. І гэты працэс трэба вітаць, цешыцца з гэтага.\nА хто супраць?\n– Зразумела ж, «чэсныя журналісты», афіцыйныя «пісьменнікі», акадэмічныя далдоны. Навошта ім жывая мова – ім дастаткова дэкаратыўнай.\n– Архаічныя аматары, ім давай фальклёрную, лялечную, пастаральную «мовачку».\n– Абібокі-абывацелі, тутэйшыя, якім падабаецца, каб іх ніхто не кранаў.\n– Ну і зразумела ж – русіфікатары.\nВы павінны пагадзіцца з тым, што не Вашыя бабулькі зьяўляюцца носьбітамі сучаснае беларускае мовы.\n…абвінаваўца і суддзя не разумеюць, што ім гаворыць Івашкевіч, які і не хоча ў роднай краіне гаварыць на судзе інакш, чым на роднай мове. І, зрэшты, не можа, бо, сапраўды, па-расійску гаворыць дрэнна…\nСучасная мова жыве ў філязофскіх дыскусіях і палітычных спрэчках, у постмадэрнісцкіх пошуках Адама Глёбуса, песьнях Шалькевіча, адноўленай пастаноўцы «Фаўста» Радзівіла, дыплёмнай рабоце Паўла Севярынца ды ў артыкулах і манаграфіях акадэміка Гарэцкага.\nЯна жыве і ў такіх незвычайных сытуаціях, калі патрабуюць расійска-беларускага перакладчыка на судзе, дзе абвінаваўца і суддзя не разумеюць, што ім гаворыць Івашкевіч, які і не хоча ў роднай краіне гаварыць на судзе інакш, чым на роднай мове. І, зрэшты, не можа, бо, сапраўды, па-расійску гаворыць дрэнна. Таму ён суддзю разумее, а тая яго – не.\nТак, праблемаў з мовай зараз вельмі многа. Але развіццё ніколі не бывае без хібаў, гэта «хвароба росту». Некаторыя віртуалы Байнэту, перабольшваючы хібы гэтае «хваробы росту», прапануюць адзіны метад – эўтаназію.\nНаагул, мова мае як культуралягічнае вымярэнне, гэтак і палітычнае (партыйнасць навукі, літаратура па Леніну, які гэта добра разумеў, менавіта таму Сталін і стаў «большим ученым в языкознании» ды й Марра зрабіў акадэмікам). Гэта ўжо прадмет соцыялінгвістыкі. І гэта тычыцца, ў першую чаргу, лексічнага ладу мовы.\nЦі будзе для Вас адкрыццём, што змаганне славянафілаў і заходнікаў гэта не выключна расійская зьява? Што зараз гэтае культуртрэгерскае супрацьстаянне ў Беларусі вельмі актуальнае. І барацьба паміж імі ідзе жорсткая.\nВядома ж, што вынік гэтае барацьбы не вызначаецца зьменай «кіёска» на «шапік», ці «спадарожніка» на «сатэліт». Гэта толькі сваеасаблівыя паролі, па якіх вэстэрнізатары ці славянафілы распазнаюць адзін аднаго, ды апанентаў. Аналягічныя працэсы адбываюцца й у летувіскай ды латышскай мовах. Так было ў міжваенны пэрыяд, тое адбываецца і зараз. Так было ў Польшчы, Чэхіі. Паўсюль, дзе дзеля адраджэння, і моўнага, і культурнага, і палітычнага, былі патрэбны адпаведныя высілкі людзей.\nВы пытаецеся, што думаюць наконт «шапiкаў» спэцыялiсты з Iнстытута беларускай мовы Акадэмii Навук і кажаце, што гэныя «шапiкi» iм наўрад цi спадабалicя б. У мяне ўражанне, што там наагул пра гэта не думаюць. Ім за іншае заробак выплочваюць. Увогуле, я Вам кажу пра гістарычны выклік, а Вы мне – пра бюракратаў ад навукі. Абсалютна розныя маштабы. Пакуль Вы будзеце разважаць на падставе Вашага «здаровага сэнсу», прыдатнага для звычайнай сітуацыі, Вы ніколі не зразумееце таго гістарычнага перавароту, які адбываецца ў наш час. А значыць не будзеце разумець нічога і нікога.\nВы кажаце, што не супраць развiцця мовы, але патрабуеце, каб эталён мовы вызначалі спэцыялісты. Магчыма гэта так, але ў Беларусі не рыхтавалі спэцыялістаў у галіне развіцця мовы. Іх увогуле нідзе не рыхтуюць. Гэта, дарэчы, і не ёсць справай спэцыялістаў. Гэта глыбінны працэс, які абвастраецца і пашыраецца ў пэўныя гістарычныя моманты. І ўдзел у ім прымаюць тыя, хто прымае выклік. А прызначаныя на пасаду апынаюцца «ў пралёце».\nЗ абыватальскага пункту глеждання немагчыма заўважыць акалічнасцяў «гістарычнага моманту».\nТаму раю Вам звярнуць увагу не на «шапікі», а на сябе самаго. У сэнсе самавызначэння. Ці не ў пралёце Вы? Ці не засталіся Вы «па-за гульнёй» у беларускім жыцці, у нашай гісторыі?


Эканоміка, 08 чэрвень 2011\nсерада 8 чэрвень 2011\n18:04, 07 чэрвень 2011\nБеларусь і Расея рыхтуюць аўтахолдынг\nБеларусь і Расея да канца 2011 году маюць намер падрыхтаваць праекты дакумэнтаў для стварэньня аўтахолдынгу на базе “МАЗу” і “КамАЗу”, паведаміў першы намесьнік прэм'ер-міністра Беларусі Ўладзімер Сямашка.\n16:59, 07 чэрвень 2011\nВа ўмовах эканамічнага і фінансавага крызісу беларускае кіраўніцтва плянуе продаж найбольш прывабных дзяржаўных прадпрыемстваў. Паводле «The Wall Street Journal», Беларусь абмяркоўвае магчымы продаж «Беларуськалію» як з кітайскай кампаніяй, так і з расейскім прадпрымальнікам, акцыянэрам «Уралкалія» Сулейманам Керымавым.\n16:54, 07 чэрвень 2011\nШто засталося ў рабочых Менскага трактарнага заводу ад абяцанага ўладамі заробку ў 500 даляраў? Як яны ацэньваюць цяперашнюю эканамічную сытуацыю? Ці дамагаюцца падвышэньня заробкаў?\n16:45, 07 чэрвень 2011\nБальшыня крамаў у рэгіёнах змушаныя ва ўмовах фінансавага крызісу адмаўляцца ад дарагога тавару, пераважна замежнай вытворчасьці, каб засьцерагчы сябе ад эканамічнай рызыкі: у выніку дэвальвацыі і шматразовага падвышэньня цэнаў попыт на некаторыя імпартныя тавары набліжаецца да нуля.\n14:57, 07 чэрвень 2011\nБеларуска-расейскае крэдытнае пагадненьне аб фінансаваньні будаўніцтва Беларускай АЭС плянуецца падпісаць у ліпені гэтага году.\n14:44, 07 чэрвень 2011\nГандляры "Малінаўкі" будуць страйкаваць\nНа сходзе 7 чэрвеня прадпрымальнікі, якія працуюць на менскім рынку "Малінаўка", вырашылі правесьці 15 чэрвеня папераджальны страйк.\n14:31, 07 чэрвень 2011\nМенск прадасьць "Белтрансгаз" за ўнутрырасейскія цэны на газ\nБеларускі ўрад увязвае продаж "Газпрому" другой паловы акцый "Белтрансгаза" зь пераходам на ўнутрырасейскія цэны на газ для Беларусі.\n14:22, 07 чэрвень 2011\nКанцэрн "Белнафтахім" на працягу двух тыдняў падвысіў кошты паліва агулам больш як на 50%. Між тым многія экспэрты перакананыя: ва ўмовах рэзкага зьніжэньня даходаў насельніцтва прывязваць кошт бэнзіну да курсу даляра амаральна.\n14:00, 07 чэрвень 2011\nПадаражэюць мяса і цыгарэты\nЗ 8 чэрвеня ў Беларусі чарговым разам павышаюць гранічныя адпускныя цэны на сьвініну. Пастанову аб 10-працэнтным падвышэньні цэнаў ухваліла Міністэрства эканомікі Беларусі.\n12:18, 07 чэрвень 2011\nЗолатавалютныя рэзэрвы зноў скараціліся\nРэзэрвы Нацыянальнага банку Беларусі на 1 чэрвеня склалі $3 593 100 000, скараціўшыся з пачатку году на 28,6%.\n12:03, 07 чэрвень 2011\nЛукашэнка заваблівае інвэстараў\nАляксандар Лукашэнка сваім дэкрэтам увёў дадатковыя ільготы і прэфэрэнцыі для інвэстараў.\n11:51, 07 чэрвень 2011\nГэта крамы, дзе будзе прадстаўлены асартымэнт сацыяльна значных тавараў, па якіх прымяняюцца мінімальныя гандлёвыя надбаўкі: каўбасныя, малочная прадукцыя, хлебабулачныя вырабы і крупы ўсіх відаў.\n09:44, 07 чэрвень 2011\n21:58, 06 чэрвень 2011\nЗ нуля гадзін 7 чэрвеня падвысіліся кошты на прадукцыю канцэрну «Белнафтахім». Адпаведны загад канцэрну ўвечары 6 чэрвеня атрымалі апэратары сетак АЗС.\n20:59, 06 чэрвень 2011\nЗ нуля гадзін 7 чэрвеня падвышаюцца цэны на прадукцыю канцэрну «Белнафтахім». Адпаведны загад канцэрну ўвечары 6 чэрвеня атрымалі апэратары сетак АЗС.\n18:32, 06 чэрвень 2011\nУ Беларусі найбольшы ў СНД рост вытворчасьці і цэнаў\nНайбольшы рост прамысловай вытворчасьці сярод краін СНД за студзень-красавік 2011 году ў параўнаньні з тым жа пэрыядам 2010 году зафіксаваны ў Беларусі.\n17:38, 06 чэрвень 2011\n17:24, 06 чэрвень 2011\nБеларусь хоча прадаць “Белтрансгаз” і за грошы, і за газ\nДакумэнты аб пакупцы "Газпромам " другой паловы "Белтрансгазу" "знаходзяцца ў высокай ступені гатоўнасьці ", – паведаміў журналістам старшыня праўленьня кампаніі Аляксей Мілер.\n16:50, 06 чэрвень 2011\nУрад абяцае праіндэксаваць заробкі ў бюджэтнай сфэры й пэнсіі людзям старэйшага ўзросту. Як рэагуюць людзі на тое, якім чынам урад спрабуе абараніць іх ва ўмовах крызісу?\n16:27, 06 чэрвень 2011\nКрэдыт з ЭўрАзЭС выплацяць шасьцю траншамі\nКрэдыт Беларусі з Антыкрызіснага фонду ЭўрАзЭС (АКФ) будзе выплачвацца шасьцю траншамі, паведамляе БелаПАН, спасылаючыся на прэс-службу фонду.\n15:31, 06 чэрвень 2011\n14:42, 06 чэрвень 2011\n"Газпром" гатовы купіць другую палову "Белтрансгаза"\nДакумэнты аб куплі "Газпромам" другой паловы акцый "Белтрансгаза" "знаходзяцца ў высокай ступені гатоўнасьці".\n14:37, 06 чэрвень 2011\nУрад Беларусі абнародаваў антыкрызісны плян дзеяньняў. "Свабода" папрасіла беларускіх эканамістаў ацаніць гэты плян.\n13:08, 06 чэрвень 2011\nРасьце дэфіцыт зьнешняга гандлю\nДэфіцыт зьнешняга гандлю таварамі і паслугамі ў Беларусі за студзень-красавік 2011 году склаў $2 млрд. 800,4 млн, што ў 2,1 разы больш, чым за аналягічны пэрыяд летась. Пра гэта гаворыцца статыстычнай справаздачы Нацбанку Беларусі.\n12:58, 06 чэрвень 2011\n10:07, 06 чэрвень 2011\nПрыватызацыя засталася ва ўмовах крэдыту Беларусі\nАдной з умоваў прадстаўленьня крэдыту Беларусі з антыкрызыснага фонду ЭўрАзЭС зьяўляецца прыватызацыя дзяржмаёмасьці на агульную суму 7,5 мільярдаў даляраў, паведаміў міністар фінансаў Расеі Аляксей Кудрын.\n14:09, 05 чэрвень 2011\nМенск разьлічвае на крэдыт МВФ увосені\nБеларусь разьлічвае падпісаць пагадненьне аб крэдыце зь Міжнародным валютным фондам восеньню гэтага году, паведаміў журналістам 4 чэрвеня ў Кіеве міністар фінансаў Андрэй Харкавец.


Усяго ў рэспубліцы будзе функцыянаваць каля 600 школьных кірмашоў: у Брэсцкай вобласці адкрыецца 110 кірмашоў, не менш за 70 арганізуюць у Магілёўскай. 30.07.2018, Sputnik Беларусь\n© Sputnik / Марина СеребряковаШкольны кірмаш\nУсяго ў рэспубліцы будзе функцыянаваць каля 600 школьных кірмашоў: у Брэсцкай вобласці адкрыецца 110 кірмашоў, не менш за 70 арганізуюць у Магілёўскай.\nМІНСК, 30 ліп — Sputnik. Школьныя кірмашы будуць арганізаваны ва ўсіх абласцях рэспублікі.\nНапярэдадні новага навучальнага года ў розных рэгіёнах Беларусі будзе функцыянаваць каля 600 школьных кірмашоў, на якіх будуць прадстаўлены адзенне, абутак, скургалантарэя і канцылярскія прыналежнасці.\nУ Брэсцкай вобласці з ліпеня па верасень будзе працаваць каля 110 школьных базараў і 115 выстаў-продажаў, наведаць іх зручней за ўсё будзе ў выхадныя, а намечаны большасць з іх на апошні летні месяц. У Брэсце буйныя кірмашы размесцяцца на вуліцы Гогаля, паблізу рынку "Юніфуд", у Баранавічах — каля кінатэатра "Кастрычнік", у Пінску — побач з цэнтрам культуры і творчасці.\nНе менш за 70 школьных кірмашоў арганізуюць у Магілёўскай вобласці, два дзесяткі з іх дзейнічаюць пастаянна. Самая буйная будзе працаваць у абласным цэнтры з 1 жніўня — на пляцоўцы комплексу "Тэхбудрэсурс", а ў Бабруйску школьнікі змогуць закупляцца на базары ў пешаходнай зоне вуліцы Сацыялістычнай.\nШкольныя кірмашы ў Гродзенскай вобласці ўжо працуюць і таксама будуць сустракаць пакупнікоў да самай восені. У Лідзе іх арганізуюць ля "Дома гандлю", пляцоўкі працуюць яшчэ ў сямі раёнах. Сёння адкрыўся буйны кірмаш у Гродне ў "Алмі" на праспекце Касманаўтаў.\nУ сталіцы спецыялізаваныя школьныя кірмашы традыцыйна пройдуць на пляцоўцы каля Палаца спорту: яны пачнуць працу 18-19 жніўня.


“У Новы год з Добрым Сэрцам!” - Кировская районная газета\nКолькі б ні было чалавеку гадоў, навагоднім і калядным святам радуюцца ўсе і, канешне ж, чакаюць нейкага цуда і здзяйснення самых запаветных мар і жаданняў. І ў першую чаргу на гэта спадзяюцца дзеці.\nКаб стварыць атмасферу сапраўднага свята, для дзяцей, якія апынуліся ў складанай жыццёвай сітуацыі райкам ГА “БРСМ” разам з прадстаўнікамі сваіх пярвічак праводзяць у раёне дабрачынную акцыю “У Новы год з Добрым Сэрцам!”.\nУ межах гэтай акцыі валанцёрскія атрады БРСМ арганізавалі збор канцылярскіх прылад, прадметаў асабістай гігіены, спартыўнага інвентару, цёплых рэчаў і інш.Шмат чаго было зробленых рукамі рабят.\nАктыўны ўдзел у зборы рэчаў прынялі і прадстаўнікі шэрагу арганізацый і ўстаноў раёна. Сярод іх СВК “Добасна-агра”, “Калгас “Ніва”, “Рассвет” імя К.П.Арлоўскага, інспекцыя па насенняводстве, каранціне і абароне раслін, райспажыўтаварыства. Не засталіся ў баку ад добрай справы настаўнікі і рабяты школ раёна: Любоніцкай, Баравіцкай, Чыгірынскай і Жыліцкай, а таксама СШ №1 і гімназіі. Акрамя таго, салодкія падарункі для рабят прада-ставілі раённыя арганізацыі грамадскіх аб’яднанняў “Белая Русь” і “Беларускі Фонд міру”.\nУсяго ў межах акцыі плануецца наведаць 30 сем’яў, якія маюць статус мнагадзетных, малазабяспечаных, а таксама сацыяльна няўдачных і знаходзячыхся ў сацыяльна небяспечным становішчы. Дзеці з гэтых сем’яў атрымаюць навагоднія і калядныя падарункі.\nСловы ўдзячнасці хочацца выказаць усім добрым людзям, якія адгукнуліся на запрашэнне прыняць удзел у акцыі, мы ўсе разам змаглі падарыць дзецям радасць, цудоўны настрой і веру ў казку.\nпершы сакратар райкама\n← Места запрещенные для проведения пикетирования с целью сбора подписей избирателей по выдвижению кандидатов в депутаты местных Советов депутатов Республики Беларусь двадцать седьмого созыва\nУ дружным карагодзе →\nРаботники Кировского РОЧС посетили учреждения образования\n22.05.2019 Газета Кiравец Комментариев нет


Ролікі і дапаможнікі - Качалкі - Качалкі з коламі\nГалоўная / Ролікі і хадункі\nПаказаны ўсе вынікі 16\nЛюбы памер сядзення16 "Сядзенне17 "Сядзенне18 "Сядзенне19 "Сядзенне\nВага любога карыстальніка250 фунтаў або менш\nЛюбы тып нагіРазмахнуццаЗдымны\nЛюбы тып падлакотнікаўфіксаваны\nВось дзе вы можаце знайсці лепшае Ролікі, хадункі, спецыяльныя каленкі і іншыя дапаможнікі для хады ад Karman. Мы прапануем вам прадукты, якія дапамогуць вам атрымаць незалежнасць. Прапануючы варыяцыі памеру сядзення, росту, лёгкасці ў вазе і нават памераў шын.\nВы можаце верыць у тое, што ролікі Karman простыя ў эксплуатацыі і могуць быць дастаўлены прама да вашай дзверы. Азнаёмцеся са спецыфікацыямі тавараў і даведайцеся аб кожным унікальным прадукце, так што паглядзіце, які падыходзіць вам больш за ўсё.\nУ Karman у нас ёсць больш за 100 мадэляў, тыпаў і варыянтаў інвалідных калясак. У нас ёсць больш выбар Інвалідная каляска што любы іншы вытворца, у тым ліку Транспартныя інвалідныя каляскі, Стандартныя інвалідныя каляскі, Лёгкія інвалідныя каляскі, Ультра лёгкія інвалідныя каляскі, Эрганамічныя інвалідныя каляскі і многае іншае.\nВыбар катэгорыі, мадэлі, колеру і кошту вельмі важны для таго, каб канчатковы карыстальнік у поўнай меры ацаніў нашы "сучасныя" прадукты мабільнай сувязі. Не забудзьцеся азнаёміцца з нашым запатэнтаваным S-ERGO Сістэма сядзення S-формы. Мы імкнемся знайсці вам ідэальны крэсла для пажыццёвага выкарыстання, нашы інвалідныя каляскі адрозніваюцца камфортам, мабільнасцю і коштам. Карман прысвечаны кожнай вашай патрэбе, мы таксама прапануем Стоячыя інвалідныя каляскі, што завяршае нашу лінейку прадуктаў у катэгорыі "Мабільнасць для інвалідных калясак". Дзякуй, што завіталі да нас.\nправерце нашы Каталог мэтавых старонак


Белсат: Вітаем у краіне катаў (відэа) | Смяротнае пакаранне ў Беларусі, аналітыка, петыцыя супраць смяротнай кары\nПершы ў гэтым годзе, але далёка не першы ў Беларусі, вынесены смяротны прысуд. Ён жыў 21 год - цяпер прысуджаны да расстрэлу. Такі лёс чакае жыхара Рэчыцы за жорсткае забойства і згвалтаванне.\nБеларусь застаецца адзінай краінай у Еўропе, дзе выносяцца і выконваюцца смяротныя прысуды. На працягу апошняга дзесяцігоддзя ў нашай краіне прысуджаюць да расстрэлу ад 2 да 9 чалавек штогод.


В.Булгакаў: “Правіна “ARCHE” не ў парушэньні літары закону”\n25 верасень 2006, 08:13\nРадыё Свабода У шапіках “Белсаюздруку” працягваецца распаўсюджваньне чацьвёртага нумару “Часопісу спэцпрызначэньня”. У ім старшыня асацыяцыі “Гонар” генэрал Юры Сівакоў на першых старонках друкуе вытрымкі з афіцэрскага кодэксу гонару Адольфа Гітлера. Рэкляма гэтага нумару зьмешчана ў інтэрнэце на афіцыйным сайце Асацыяцыі “Гонар”. Тым часам выхад часопісу “АRCHE” Міністэрства інфармацыі прыпыніла на тры месяцы за “палітычныя” публікацыі.\nМіністэрства інфармацыі пакарала часопіс “ARCHE” за самавольную зьмену заяўленай тэматыкі. Маўляў, часопіс зарэгістраваны як літаратурна-мастацкае, навуковае і навукова-папулярнае выданьне, але, паводле міністэрства, ён дапусьціў публікацыю грамадзка-палітычных матэрыялаў.\nГалоўны рэдактар Валер Булгакаў заявіў:\n(Булгакаў: ) “Мы існуём у мэдыйнай прасторы, якая кантралюецца і падпарадкоўваецца не праву, а нейкім паняцьцям, якія нічога супольнага з правам ня маюць. Правіна “ARCHE” не ў парушэньні літары закону беларускага, а ў тым, што мы спрабуем выходзіць за межы гэтага ідэалягічна дазволенага поля, якое старанна ахоўваецца, выхад за межы якога пасьлядоўна караецца нашымі ўладамі”.\nСёлета часопіс зьмясьціў два тэксты ў рубрыцы “Гісторыя” – Сяргея Навумчыка ды іншых дэпутатаў Вярхоўнага Савету 12-га скліканьня. Гэта ўспаміны пра беларускую палітычную рэальнасьць пачатку 90-х гадоў. З-за іх міністэрства інфармацыі абвінаваціла часопіс у палітызаванасьці.\nА вось да “Часопісу спэцпрызначэньня”, які друкуе вялікую вытрымку з Гітлера, у міністэрства прэтэнзій няма. Генэрал Юры Сівакоў піша там, што гітлераўскі кодэкс будзе цікавым для многіх і прапануе задумацца над многімі яго пастулятамі.\n(Казлоў: ) “Я гэты артыкул нават не чытаў і не зьбіраюся чытаць. Мне няма калі чытаць такія часопісы. Тое, што піша Сівакоў, – на сумленьні Сівакова, калі там нешта ёсьць у гэтым сэнсе. Калі нехта выдае, то на сумленьні таго, хто выдае. Міністэрства можа рэагаваць толькі на прадстаўленьне пракуратуры ці суду”.\nНагадаем, актывістка партыі БНФ Валянціна Сьвяцкая накіравала заяву ў пракуратуру Беларусі, а таксама пазоў у суд на генэрала Сівакова і на “Часопіс спэцпрызначэньня” аб абароне гонару й годнасьці. У пракуратуры паведамілі, што заява спадарыні Сьвяцкай цяпер разглядаецца.\nСупрацоўнік “Часопісу спэцпрызначэньня” Андрэй Корсак:\n(Корсак: ) “Там няма ніякага закліку. Там проста гістарычны прыклад. Тое ж самае як мы можам прывесьці і пастуляты афіцэра Расейскай імпэрыі. І гэта гістарычны факт, што нашы дзяды і бацькі змагаліся супраць Расейскай імпэрыі”.\nА як ставіцца да публікацыі генэрала Сівакова Валер Булгакаў?\n(Булгакаў: ) “Тут жа мы маем зусім іншую сытуацыю, калі Гітлер трапляе ў лік ваенначальнікаў, якім пяюцца дыфірамбы, якіх адзначаецца пэўная праніклівасьць. Яны дэ-факта ператвараюцца ў нейкі прыклад для перайманьня. Гэта недапушчальна, гэта акурат выклікае справядлівае абурэньне дэмакратычнай грамадзкасьці”.


Абястлушчаны тварог: каларыйнасць на 100 грам. Тварог са смятанай: каларыйнасць на 100 грам. Варэнікі з тварагом: каларыйнасць на 100 грам\nУ цяперашні час вялікай папулярнасцю ў жаночай паловы насельніцтва карыстаюцца дыетычныя праграмы, а таксама нізкакаларыйныя і абястлушчаныя прадукты харчавання, паколькі дамы, захопленыя моднымі тэндэнцыямі ў вобласці прыгажосці і спорту, стараюцца падтрымаць здароўе і фігуру, клапоцяцца аб сваім знешнім выглядзе. Да адным з самых карысных і смачных прадуктаў харчавання ставіцца тварог.\nСпрадвеку ён з'яўляўся любімым прадуктам многіх еўрапейскіх народаў. Тварог валодае не толькі выдатнымі смакавымі якасцямі, але і карыснымі ўласцівасцямі бо ў ім утрымліваюцца ўсе вітаміны і мінералы, неабходныя чалавечаму арганізму. Існуе мноства рэцэптаў страў з даданнем гэтага прадукта, а таксама тварожных дыет бо шматлікім вядома, што для тых людзей, хто змагаецца з лішнім вагой, тварог з'яўляецца ідэальным кампанентам.\nТварог ставіцца да кісламалочным прадуктам, валодае нізкай каларыйнасцю і атрымліваецца шляхам акіслення малака з наступным сцэджвання сыроваткі. Па змесце калорый тварог дзеліцца на наступныя пазіцыі:\nтварог абястлушчаны (каларыйнасць на 100 грам - 70 Ккал, ўтрыманне тлушчу да 1,8%);\nтварог тлусты (232 Ккал, 19 - 23% тлушчу);\nпаўтлусты (159 Ккал і 4 - 18% тлушчу).\nУ склад абястлушчанага тварагу ўваходзяць шматлікія важныя для чалавечага арганізма вітаміны (РР, Н, D, З і вітаміны групы В) і мікраэлементы - фтор, селен, фосфар, калій, медзь, цынк, магній, жалеза і кальцый. Збалансаванае ўтрыманне карысных рэчываў спрыяе выдатнаму іх засваенню ў арганізме.\nХімічны склад тварагу ў лічбах:\nРР - 16,0%;\nВ1 - 2,7%;\nВ2 - 16,7%;\nМагній - 6%;\nКалій - 4,5%;\nЖалеза - 2,5%;\nНатрый - 3,2%.\nНягледзячы на тое, што склад дадзенага прадукту насычаны карыснымі рэчывамі, прынята лічыць, што цалкам абястлушчаны тварог не так карысны, як яго больш тоўстыя і каларыйныя таварышы. Розныя дабаўкі ўплываюць на карыснасць і каларыйнасць гэтага стравы. Многія вытворцы любяць падсаладзіць і заправіць тварогавы прадукт, таму для паўнавартаснага здаровага харчавання непажадана купляць тваражкі з напаўняльнікамі, кансервантамі, фарбавальнікамі, садавінай, ягадамі, шакаладам, здольнымі нашкодзіць арганізму больш, чым невысокі тлустасць тварагу і недахоп вітамінаў.\nКарысныя ўласцівасці тварагу\nТварог абястлушчаны, каларыйнасць на 100 грам якога складае 70 Ккал, а ўтрыманне бялку - 18-25 г, з'яўляецца выдатным сродкам у барацьбе з лішнім вагой і прыдатным абедам для тых, хто захапляецца фітнесом.\nТварог утрымлівае ў сабе калій і кальцый, якія ўмацоўваюць сасуды, дабратворна ўплываюць на храстковую і касцяную тканіны, спрыяюць прафілактыцы атэрасклерозу, артрытаў і астэапарозу, папярэджваюць зубной карыес, ломкасць валасоў, пазногцяў, паляпшаюць знешні выгляд скуры.\nБялок, які змяшчаецца ў тварагу, падтрымлівае мышачную масу.\nТварог неабходна ўключаць у рацыён, паколькі ён утрымлівае рэчывы - амінакіслоты метионин і трыптафан, - здольныя стабілізаваць нервовую сістэму і ўдзельнічаць у крыватворы.\nАбястлушчаны тварог падыходзіць для хворых гастрытам і язвай, ён нейтральна кіслы на смак, таму не раздражняе слізістую.\nТварог можа спалучацца любымі іншымі прадуктамі.\nШкодныя ўласцівасці і супрацьпаказанні\nНягледзячы на сваю карыснасць, неабходна ўлічваць, што сутачная норма спажывання тварагу - 400 г у суткі, тыднёвая - не часцей, чым 4 разы на тыдзень, тым больш што тоўсты тварог, каларыйнасць на 100 грам якога складае 230 Ккал, павышае халестэрын, а гэта пагражае атлусценнем і атэрасклерозам.\nЛішак дадзенага прадукту ў арганізме бялку згубна ўплывае на ныркі.\nНеабходна асаблівую ўвагу звяртаць на тэрмін прыдатнасці тварагу, паколькі ў ім хутка запасяцца шкодныя бактэрыі і кішачныя палачкі.\nЛепш за ўсё навучыцца рыхтаваць тварог хатні (каларыйнасць на 100 грам - 180-260 Ккал), паколькі, купляючы яго ў краме ці на рынку, нельга быць упэўненымі ў яго якасці і свежасці.\nХатні тварог: спосабы прыгатавання\nПершы спосаб самы хуткі. Каб прыгатаваць тварог у хатніх умовах і выдаткаваць мінімум часу, спатрэбіцца 1 літр малака, 3 ст. л. цытрынавага соку і 0,5 ч. л. солі. Для пачатку неабходна растварыць соль у малацэ. Потым малако давесці да кіпення, але не кіпяціць. Зняць з пліты, дадаўшы пры гэтым сок цытрыны і акуратна змяшаць. Малако адразу ж пачне гуснуць і згортвацца. Калі патрэбен сметанковы густ, можна дадаць 1 ст. л. тоўстых слівак. Простелить ў місцы вафельны ручнік або марлю, туды выкласці тварогавую сумесь. Акуратна звязаць мяшочак са сумессю і падвесіць над рондалем або міскай, тым самым даючы сцячы вадкасці. Чым даўжэй сцякае сыроватка, тым цвярдзей і шчыльней атрымліваецца сыр. Для атрымання рассыпістай і мяккага тварагу, неабходна вытрымаць ад 45 хвілін да гадзіны.\nБольш працяглы спосаб - падрыхтоўка тварагу хатняга на кефір. Для пачатку варта прыгатаваць сыраватку, паставіўшы малако ў цёплае месца дня на 3-4, а для больш хуткага скісання трэба пакласці кавалак жытняга хлеба. Пасля гэтага робяць вадзяную лазню, куды зьмяшчаюць рондальчык з кефірам, і награваюць да атрымання тварогавай масы. Потым атрыманую сумесь варта перакінуць на сіта або марлю і павесіць над посудам для сцякання сыроваткі.\nХалодны спосаб падрыхтоўкі адрозніваецца тым, што кефір змяшчаюць на некалькі сутак (3-4) у маразілку, а пасля перакладаюць на марлю і сцэджваюць сыроватку.\nТварог са смятанай і варэнікі з тварагом\nСыроватку можна выкарыстаць для падрыхтоўкі выпечкі, халаднікі.\nТварог падыдзе для розных страў, яго можна ўжываць з мёдам, са смятанай, садавінай і ягадамі, варэннем, арэхамі, зелянінай. Ён ідэальна падыходзіць для начыння ў варэнікі, пірагах, кексы, булачках, як інгрэдыент для бліноў, бутэрбродаў, тостаў.\nТварог са смятанай (каларыйнасць на 100 грам каля 110-140 Ккал) - адно з самых прымальных спалучэнняў.\nАдным з самых папулярных спосабаў ужывання тварагу з'яўляецца сумесь тварагу са смятанай. Каб атрымаць каларыйнасць абястлушчанага тварагу са смятанай, неабходна ведаць: смятана 10-15% на 100 г - гэта 100 Ккал, такім чынам, калі тлустасць 20-30%, то і каларыйнасць павялічваецца да 200-300 кілакалорый.\nНеабходна памятаць, што тлустую смятану лепш спалучаць з абястлушчаным тварагом і наадварот. А калі хто-то любіць ужываць тварог з дадаткамі ў выглядзе сухіх або свежых садавіны і агародніны, арэхаў, мёду, то неабходна ўлічваць іх каларыйнасць асобна.\nВарэнікі з тварагом (каларыйнасць на 100 грам - каля 203 Ккал) - таксама досыць запатрабаванае страва. Робіцца яно так:\nУ яечныя вавёркі (3 шт.) Дадаць дробку солі, змяшаць, дадаць па 100 г вады і малака, злучыць з 5-6 ст. л. мукі, пры неабходнасці павялічыць яе колькасць, паколькі цеста павінна быць шчыльным. Замясіць цеста, паставіць яго на паўгадзіны ў халадзільнік, накрыўшы плёнкай або вечкам.\nУ гэты час прыгатаваць начынне. У тварог (1 ст.) Дадаць 1 жаўток, 1-2 ст. л. цукру і 1 арт. л. распаленага сметанковага масла, усё змяшаць да растварэння цукру.\nПадзяліць цеста на 3-4 часткі, скруціць тоўсты паляць, яго разрэзаць яшчэ на некалькі невялікіх частак. Часцінку абкачаць у пакуце, раскачаць, пакласці начынне і зляпіць па краях.\nСфармаваныя варэнікі кінуць у кіпячую ваду, варыць на слабым агні 15-20 хвілін.\nДля вельмі лянівых можна прыгатаваць гультаяватыя варэнікі з тварагом.\nДля гэтага неабходна 250 г тварагу размяшаць з 1 яйкам, дадаць дробку солі, цукру 2 ч. Л., Змяшаць, дадаць 3 ст. л. мукі і зноў добра змяшаць да адукацыі аднастайнай масы. З ўтварыўся цеста раскачаць каўбасны паляць дыяметрам 1-1,5 гл, разрэзаць жгутик на кубікі. У кіпячую ваду дадаць невялікую дробку солі, 0,5 ч. Л. цукру і сфармаваныя кубікі. Варыць на невялікім агні каля 5 хвілін.\nПерад падачай дадаць сметанковы алей і смятану.\nВарта адзначыць, што для падрыхтоўкі гэтай стравы можна браць абястлушчаны тварог, каларыйнасць на 100 грам - 70-80 Ккал.\nДыетычныя стравы з тварагом\nСмузи - даволі папулярнае дыетычнае страва. Для таго каб яго прыгатаваць спатрэбіцца: тварог - 70 г, замарожаны банан і ягады (клубніцы, вішня або маліна) - 150 г, апельсінавы сок - 0,5 ст. Усе інгрэдыенты здрабніць у блендере. Лепш выкарыстоўваць абястлушчаны тварог, каларыйнасць на 100 грам - 70 Ккал. Каларыйнасць стравы на 100 г складае - 280 Ккал.\nАгародніннай салата з тварагом: балгарскі перац - 100 г, лук-порей, абястлушчаны тварог (каларыйнасць на 100 г - 70 Ккал) - 200 г, 2 арт. л смятаны з горкай, чорны перац (па гусце). Перац і лук парэзаць, змяшаць з тварагом, заправіць чорным перцам і смятанай. Каларыйнасць стравы - 102 Ккал.\nТварог па-эфіёпскі - арыгінальнае страва, якое можна прыгатаваць для разнастайнасці. Для гэтага трэба змяшаць тварог (каларыйнасць на 100 грам - 70 Ккал) - 450 г з 1 зубчыкам часныку і молатай гваздзіком (0,5 ч. Л.) І адправіць у халадзільнік. Абсмажыць лук (40 г), імбір (1 ст. Л.), 2 зубчыка часныку і маленькі перац чылі. Калі лук стане залацістым, дадаць 900 г шпінату, абсмажыць да мяккасці. Зліць алей і змяшаць з тварагом. Каларыйнасць стравы - 210 Ккал.\nЦудоўныя патысоны: карысць і шкоду прадукту\nШкода і карысць нута (гароху)\nКолькі ў сталовай лыжцы мукі грам, і як адмяраць муку без вагаў?\nЗнікае эрэкцыя падчас палавога акту: прычыны. Сродкі для павышэння патэнцыі ў мужчын\nНашатырны спірт: прымяненне ў агародзе ў якасці ўгнаенні і для барацьбы з шкоднікамі\nШто такое памяць. Некаторыя прычыны дрэннай памяці\nThe Palmery Resort & Spa 4 *: бюджэтны адпачынак у узрушаючым гатэлі\nЗаходняя акруга (Масква): адмысловая тэрыторыя\nМая любімая хатняя сабака - асаблівасці ўтрымання і выхавання


Наталля Качанава: У кіраўніцтва Віцебскай вобласці вельмі сур'ёзныя задачы | zviazda.by\nХатняя старонка » Эканоміка » Наталля Качанава: У кіраўніцтва Віцебскай вобласці вельмі сур'ёзныя задачы\nСтаршыня Савета Рэспублікі Наталля Качанава ўзяла ўдзел у сесіі Віцебскага аблсавета. Яна падзялілася думкамі наконт эфектыўнасці дзейнасці мясцовай улады Віцебшчыны, падкрэсліла, якія задачы ў першую чаргу павінны вырашацца дэпутатамі і ўсімі, хто кіруе калектывамі. Сярод прысутных былі народныя выбраннікі розных узроўняў: ад сельскіх Саветаў да Палаты прадстаўнікоў Нацыянальнага Сходу і сената.\nСа справаздачай выступіў старшыня Мікалай Шарснёў, які паведаміў аб сёлетніх выніках сацыяльна-эканамічнага развіцця рэгіёна, агучыў планы на 2020 год.\nАкцэнт ён зрабіў на тым, што бюджэт па-ранейшаму застаецца сацыяльна накіраваным: у агульным аб'ёме расходаў 66,7 %\nна «сацыялку» — 2 мільярды 468 мільёнаў 450 тысяч рублёў.\n— У цэлым у вобласці захавана стабільная абстаноўка, забяспечана станоўчая дынаміка ў сацыяльнай і вытворчай сферах, — падкрэсліў старшыня Віцебскага аблвыканкама.\nНе дапушчаны рост узроўню рэгістраванага беспрацоўя. Знізіўся ўзровень напружанасці на рынку працы (на 0,1) і колькасць беспрацоўных (на 23 %). А колькасць вакансій павялічылася на 21 %. За кошт стварэння новых вытворчасцяў і прадпрыемстваў за 2016—2018 гады заданне па працаўладкаваных перавыканана больш чым на тры тысячы чалавек. Толькі сёлета атрымалі работу 6,5 тысячы чалавек, а за бягучую пяцігодку — 32 тысячы...\nЗахоўваецца станоўчая дынаміка росту сярэднямесячнай заработнай платы, якая склала за студзень—кастрычнік 905 рублёў, што больш, чым летась, на 13 %. Сярэдняя заработная плата перавысіла тысячу рублёў у прамысловасці, будаўніцтве, транспарце, інфармацыі і сувязі.\nСёлета на фінансаванне аховы здароўя выдаткоўваецца чвэрць бюджэту вобласці. Выкананы асноўныя паказчыкі дзяржпраграмы «Здароўе народа і дэмаграфічная бяспека Рэспублікі Беларусь», забяспечваюцца ўсе сацыяльныя стандарты.\nЧаканая працягласць жыцця насельніцтва ў параўнанні з 2010 годам павялічылася на 4,3 года — да 73,8 года. Адсутнічае мацярынская смяротнасць. Удзельная вага жыхароў, якія памерлі ў працаздольным узросце, у структуры смяротнасці працягвае заставацца самай нізкай у краіне. Даходы ад пазабюджэтнай дзейнасці ўстаноў аховы здароўя склалі 63 мільёны рублёў — на 9 % больш, чым летась.\nГубернатар падрабязна расказаў пра тое, што робіцца ў галіне адукацыі. У прыватнасці, працягваецца работа па павышэнні эканамічнай эфектыўнасці дзейнасці ўстаноў, у тым ліку за кошт аптымізацыі. Дзякуючы эканоміі добра ўмацоўваецца матэрыяльная база.\nЗа чатыры гады на гэтыя мэты накіравана больш за 130 мільёнаў рублёў. Доля капітальных выдаткаў і на бягучы рамонт сёлета да ўзроўню 2016 года ўзрасла ў тры разы і склала 7 %, або 48 мільёнаў рублёў.\nПрацягваецца стварэнне «Школ будучыні». Сёлета гэты праект рэалізаваны ў Браслаўскай сярэдняй школе № 2. У рамках праграмы развіцця малых гарадоў выкананы рамонт устаноў адукацыі ў гарадскіх пасёлках Езярышча, Багушэўск, Бягомль...\nМікалай Шарснёў таксама агучыў дасягненні ў галінах культуры, спорту і турызму, ЖКГ, рамонту дарог і іншых.\nНаталля Качанава адзначыла, што зробленае ў пытаннях сацыяльнай сферы заслугоўвае станоўчай ацэнкі. Але яшчэ ёсць над чым працаваць, да чаго імкнуцца, дзе рабіць работу над памылкамі...\nСпікер Савета Рэспублікі канстатавала, што вобласць не дацягвае па такім паказчыку, як рост сярэдняй заработнай платы. 1000 рублёў у месяц — для Прыдзвіння дасягальны ўзровень, бо патэнцыял ёсць сур'ёзны, падкрэсліла яна. І кіраўнікі прадпрыемстваў, арганізацый, устаноў павінны забяспечыць людзей работай з добрым заробкам.\nКіраўнік верхняй палаты парламента нагадала, што на першым плане — стан эканомікі. Трэба не забываць пра тое, што Прэзідэнт патрабаваў ад адказных асоб: заўсёды кантраляваць цэны, занятасць, зарплату.\nНаталля Качанава нагадала, што ў кіраўніцтва вобласці вельмі сур'ёзныя задачы. Сярод іншага гэта і «перазагрузка» Аршанскага рэгіёна, рэалізацыя праграмы паскоранага развіцця гарадоў з насельніцтвам больш за 80 тысяч чалавек — Оршы, Полацка і Наваполацка.\n— Сур'ёзна давядзецца тут працаваць, таму што гэта пілотныя праекты, якія затым трэба рэалізоўваць ва ўсіх гарадах краіны, незалежна ад колькасці жыхароў. Сур'ёзныя задачы і ў пытанні развіцця аграпрамысловага комплексу, над якім сёння працуюць аблвыканкам і ўрад, каб вырашыць тыя задачы, якія паставіў Прэзідэнт у Віцебску на нарадзе па развіцці аграпрамысловага комплексу, — падкрэсліла Наталля Качанава.\nЯна адзначыла, што кожны, хто працуе ў органах мясцовай улады, кіраўнікі прадпрыемстваў і арганізацый павінны разумець, што асабіста нясуць адказнасць за выкананне пастаўленых кіраўніком краіны задач. Прэзідэнт, паводле яе слоў, ніводную прапанову ад імя Віцебскага аблвыканкама не пакінуў без разгляду.\n— І ўсе прапановы, якія датычацца развіцця вобласці, падтрыманы Прэзідэнтам. Кажу гэта дакладна, бо, як вы ведаеце, яшчэ зусім нядаўна працавала кіраўніком яго Адміністрацыі. Ён вельмі пільную ўвагу ўдзяляе развіццю вобласці, таму што пытанняў, якія трэба вырашаць, тут больш чым дастаткова, — сказала старшыня Савета Рэспублікі.\nЯна станоўча ацаніла вопыт Віцебшчыны ў рабоце з людзьмі. Але гэтую працу дэпутацкага корпуса неабходна актывізаваць у 2020-м. Трэба расказаць землякам пра тое, што робіць улада для захавання суверэнітэту краіны, не забываючы клапаціцца пра паляпшэнне дабрабыту грамадзян. І трэба мець на ўвазе яшчэ адну важную задачу, пастаўленую Прэзідэнтам: каб ва ўсёй краіне былі створаны роўныя ўмовы.\nКалі будзе ўсё неабходнае для камфортнага жыцця, добрая праца, людзі не будуць пакідаць родныя мясціны ў пошуках лепшай долі — у буйных гарадах, сталіцы, за мяжой...\nЗагаловак у газеце: Цэны. Занятасць. Зарплата\n5147 Мы шукаем літаратурнага рэдактара!\n1858 Дыстанцыйнае навучанне: гатоўнасць № 1


На пасяджэньні рады парляманцкага сходу беларуска-расейскага саюзу, які адбываецца ў Санкт-Пецярбургу, абмяркоўваюцца аспэкты эканамічнай і палітычнай інтэграцыі.\nУ Пецярбургу, акрамя пасяджэньня так званай "двойкі", праходзіць і нарада "пяцёркі" - дэпутатаў Беларусі, Расеі, Казахстану, Кіргізіі і Таджыкістану. Акрамя таго - і гэта падаюць як галоўную падзею - сабралася і "дзясятка" - Савет міжпарламанцкай асамблеі краінаў СНД.\nНе абышлося і без прыемнага.\nСтаршыня так званага "савету рэспублікі" Павал Шыпук з рук Ягора Строева атрымаў дыплём за" вялікі ўклад у правядзеньне пецярбурскага эканамічнага форуму". Да дыплёму прыклалі і залаты мэдаль.\nКанечне, на ўсё гэта можна было б глядзець як на дзіцячыя гульні дарослых людзей, бо СНД развальваецца на вачах - дастаткова ўзгадаць ўвядзеньне Туркменістанам візаў для грамадзянгаў краінаў СССР.\nДы і беларуска-расейскі саюз, здавалася б, не дае тых выгодаў, на якія разьлчвалі ягоныя стваральнікі. Кіраўнік Дзяржаўнага мытнага камітэту Расеі Міхаіл Ванін заявіў учора, што толькі ў выніку разыходжаньня мытных тарыфаў на афармленьне замежных аўтамабіляў Расея губляе ў год 600 мільёнаў даляраў.\n600 мільёнаў даляраў - лічба ўнушальная. Відавочна, да яе можна дадаць не адзін мільён, якія Расея губляе ў выніку ўвозу праз Беларусь адных толькі алкагольных вырабаў.\nІ ўсё ж ёсьць падставы лічыць, што Крэмль згодны пайсьці і на значна большыя выдаткі, каб захаваць беларуска-расейскі саюз.\nПрыгадаем, што утрыманьне расейскага міратворчага кантынгэнту ў Косаве абыдзецца Маскве ў 200 мільёнаў даляраў, якія, зразумела, можна было б скарыстаць на лякарні, школы ці выплату пэнсіяў. Ні для кога не сакрэт, што ў Косава НАТА, па вялікім рахунку, можа абысьціся і без расейскіх міратворцаў, тым больш што дзеяньні расейскіх вайскоўцаў вызначаюцца непрадказальнасьцю. Кантынгент у Косаве патрэбны не НАТА, не сэрбам і нават не асабіста Мілошавічу - а самой Расеі, дзеля сьцьвярджэньня ўласнай вартасьці.\nІ, канечне, дзеля таго, каб захаваць, як кажуць крамлёўскія палітыкі, "фарпост расейскіх геастратэгічных інтарэсаў". І калі гэты інтэрас на Балканах каштуе 200 мільёнаў даляраў - можна меркаваць, што ўтрыманьне ў зоне свайго ўплыву Беларусі вартае сумы і ўтрая, і ў дзесяцера большай.\nФактычна, на працягу апошніх гадоў Расея крэдытуе Лукашэнку, забясьпечваючы падтрыманьне нейкага мінімальнага ўзроўню жыцьця абсалютнай большасьць беларускага насельніцтва.\nПамеры цяперашніх беларускіх пэнсіяў  гэта зьдзек над тымі, хто добрасумленна адпрацаваў ўсё жыцьцё "на дзяржаву". Яшчэ большы зьдзек - мірэрныя заробкі маладых людзей, поўных сілы.\nАднак людзі абыходзяцца мінімумам. І ўжо - не адзін год. Такі ўзровень жыцьця ў Польшчы ці ў Чэхіі ( ня будзем казаць пра больш разьвітыя краіны) меў бы вынікам выхад тысячаў людзей на вуіцы і зьмену кіраўніцтва. Беларусы ж прыцярпеліся. Большасьць лічыць, што той мінімум умоваў, які ўдаецца вырваць у дзяржавы, дазвалае не памерці - і дзякуй Богу.\nЗазначым, што гэты мінімум можа падтрымлівацца як заўгодна доўга. І цярпеньне, відаць, таксама. Вось на Кубе сярэдні заробак - восем восем даляраў у месяц, у Паўночнай Карэі ён не дасягае даляру, а рэжымы існуюць дзесяцігоддзі. Гэтыя краіны знаходзяцца ў ізаляцыі - а лукашэнкаўская Беларусь можа разьлічваць на падтрымку Расеі аж да таго часу, пакуль тая не адмовіцца ад сваіх "геастратэгічных інтарэсаў".\nДадамо, што ў іншых варунках краіна з такім геапалітычным становішчам, як Беларусь, магла б коштам уласных рэсурсаў стварыць разьвітую эканоміку ды ды пазбавіцца ад зьневажальнай залежнасьці.\nБо заўсёды лепш залежыць ад уласнага розуму, чым ад спагады суседа.


Капітана Генштаба асудзілі на 18 гадоў па абвінавачванню ў здрадзе дзяржаве - Салiдарнасць\nВярхоўны суд прысудзіў капітана Дзяніса Урада да 18 гадоў калоніі ўзмоцненага рэжыму. Яго прынзалі вінаватым у здрадзе дзяржаве. Таксама вайскоўца пазбавілі звання. Суд праходзіў за зачыненымі дзвярыма, паведамляе Еўрарадыё.\nАбскардзіць прысуд нельга.\nДзяніса Урада ўзгадвалі ў фільме АНТ «Манкурты». Яго вінавацілі ва «ўцечках інфармацыі».\nПаведамлялася, што падчас свайго дзяжурства на посце спецсувязі Генштаба ён сфатаграфаваў сакрэтны ліст ад міністра ўнутраных спраў міністру абароны наконт выкарыстання вайскоўцаў супраць пратэстаў. Гэтую фатакопію капітан адаслаў аднаму з тэлеграм-каналаў.\nЖенат, есть ребенок. Что известно про Дениса Урада\nСредний балл 1(21)


Канвертаваць Ліванскія Фунт (LBP) і Сурынам даляраў (SRD) : Калькулятар абменнага курсу\nЛіванскі фунт (LBP) і Сурынам даляр (SRD) Курс валют пераўтварэнні калькулятар\nГэта Ліванскі фунт і Сурынам даляр пераўтваральнік да цяперашняга часу з абменнымі курсамі з 17 верасень 2019.\nКалі ласка, увядзіце суму, якую ў полі злева ад Ліванскі фунт. Выкарыстоўвайце "абмен валют", каб зрабіць Сурынам даляр валюты па змаўчанні. Націсніце на Сурынам даляраў або Ліванскія Фунт канвертаваць паміж гэтай валютай і ўсімі іншымі валютамі.\nЛіванскі фунт гэта валюта, у Ліван (LB, LBN). Даляр Сурынам гэта валюта, у Сурынам (SR, SUR). Сімвал LBP можа быць запісаная L L. Сімвал SRD можа быць запісаная $Sur. Ліванскі фунт дзеліцца на 100 piastres. Даляр Сурынам дзеліцца на 100 cents. Абменнага курсу Ліванскі фунт Апошняе абнаўленне 17 верасень 2019 ад Yahoo Finance. Абменнага курсу Даляр Сурынам Апошняе абнаўленне 17 верасень 2019 ад Yahoo Finance. LBP каэфіцыент мае 5 ўважаецца лічбаў. SRD каэфіцыент мае 3 ўважаецца лічбаў.


“Памятныя справы ў Рубяжэвічах ня спыняцца, як хвалі на рацэ...”\n23 чэрвень 2008, 12:46\nСвае Рубяжэвічы, што на Стаўпеччыне, жыхары прынцыпова называюць ня вёскай, а мястэчкам. Можа, з-за багатай на падзеі гісторыі, якой ужо амаль 7 вякоў. Вякамі ж тут жывуць вернікі трох канфэсій, што спараджае шляхетнасьць ва ўзаемаадносінах. Нават мова ў іх адмысловая, дзівосна мяккая.\nСтаражылы перажылі тры вайны. Тое, што адбылося ў другую сусьветную, стала, так бы мовіць, гістарычнай падставай для маёй вандроўкі. Непасрэднай жа — цырымонія адкрыцьця рэстаўраваных могілак соцень забітых тут габрэяў. Дзеля чаго жылі і працавалі ў Рубяжэвічах 15 студэнтаў і 4 выкладчыкі францысканскага каледжу “Siena College”, што ў штаце Нью-Ёрк. Каледж выступіў спонсарам праекту. Чаму выбралі менавіта Рубяжэвічы, я прашу расказаць прэзыдэнта міжнароднай арганізацыі “Voluntas”, дэкана факультэту мастацтвазнаўства Франкліна Шварца. Ён і прывёз маладых валянтэраў.\nШварц: “Пра могілкі мы даведаліся ад тых негабрэяў, што тут жывуць. Яны самастойна спрабавалі іх аднавіць і папрасілі нашай дапамогі. Могілкі настолькі заняпалі, што іх проста не відаць. У такім стане — да 120 помнікаў. Мы іх знайшлі і паставілі вэртыкальна. Як і тыя, што ляжалі на баку. Ачысьцілі ад непатрэбных расьлін, зарасьнікаў вакол. Дзе не было агароджы, яе ўсталявалі. За квіткі, каб даехаць сюды, плацілі самі студэнты. Яны не з багатых сем’яў і працавалі дадаткова, каб зарабіць грошы на вандроўку. Але аднадушна лічаць, што варта было прыехаць у Беларусь і ўсё ўбачыць. Беларусь была прыкладам. Пра цярпімасьць любяць гаварыць у іншых краінах. Але калі ты проста церпіш іншага — гэта зусім ня тое. У гэтай краіне людзі цэняць адзін аднаго, працуюць і жывуць побач. Гэта дазволіла ім існаваць разам больш за 600 год...”\nЯ пытаюся ў Франкліна Шварца, ці былі праблемы з уладамі, пакуль рэалізоваўся праект.\nШварц: “Не, з самага пачатку спрыялі. Узімку прыяжджалі да кіраўніцы адміністрацыі Рубяжэвічаў, і яна адгукалася на ўсе нашы прапановы. Я наведваю Беларусь 10 год і веру, што калі не надаваць палітычнага гучаньня працы, мы шмат чаго можам дасягнуць. Самае галоўнае — працаваць чыста, празрыста. Зараз любая канфрантацыя прынясе няшмат карысьці. І заўжды ёсьць людзі добрай волі з двух бакоў. Перакананы, што ў хуткім часе ўсё выправіцца...”\nТым ня менш містэр Шварц не дазволіў сустрэцца з валянтэрамі нават карэспандэнту амэрыканскай радыёстанцыі. Паводле яго словаў, мне, маўляў, “штосьці ня тое скажуць”. І ўсё-ткі нефармальныя сустрэчы адбываліся. Ідучы па цэнтральнай вуліцы, убачыў, як зь 10-літровай бутлі дзядуля шчодра разьліваў, а дзьве сталыя кабеты падносілі амэрыканцам шклянкі з каляровай вадкасьцю. Тыя ўхвальна “цокалі”. Гаспадар жа, 77-гадовы Мар’ян Рамейка, тлумачыў:\nМар’ян: “Каця, ідзі сюды! Яна добра разумее ангельскую мову, раскажаш, што за ягадкі. Гэта бярозавы сок. Сюды закідаецца корка апэльсіна ды ізюм для кіслаты. Пакаштуйце з кубачка! Давайце бутэльку — нальем!” (Сьмяецца.)\nПобач са спадаром Рамейкам — яго сястра-блізьніца Яніна ды 75-гадовая былая настаўніца, спадарыня Ядвіга Пакалоўская. Для яе прыезд замежных гасьцей у нешматлікую вёску — яшчэ й адхланьне пасьля гора, што яе напаткала...\nПакалоўская: “Я інвалід па сэрцу — за 6 месяцаў сына пахавала. Пасьля сэрца бацькі ня вытрымала. Засталася адна. У вёсцы маладых амаль няма...”\nМар’ян: “Бальніца ёсьць, сельсавет, аптэка. Маюць кароўку, кабанчыка, соткі — усе выглядаюць во так во! Пэнсія 300 зь нечым...”\nПакалоўская: “А я 30 год у школе — 350 тысяч...”\nМар’ян: “Нашаму брату колькі ні дай грошай — малавата жонцы, назаўтра не атрымаеш 20 капеек на цыгарэты...” (Сьмяецца.)\nАднак калі закранаю тэму ваеннай трагедыі, весялосьць у спадара Мар’яна здымае як рукой. Аказваецца, усе мае суразмоўцы бачылі ўсё на свае вочы.\nЯніна: “Ціха, хораша на сьмерць ішлі. Кажуць, так трэба, мусіць...”\nМар’ян: “Бачылі мы, як стралялі. Бедных выгналі з гета. Там дзьве яміны, дзьве лагчыны. Жанчына трымала дзіця. 7 разоў стралялі — сам бачыў. Яе застрэлілі, яна ўпала. Дзіця вылазіць з-пад яе. Я кажу — страляйце ў мяне... (Плача.) Карціна была жахлівая. І аднаго вешалі — ліпа была вялікая. Усіх выгналі, каб глядзелі. Бедны, сарваўся адзін раз. Калі сарваўся зь пятлі, павінны вызваліць. Не!”\nПачуўшы размову, да нас падышла 76-гадовая спадарыня Валянціна Андрэева. Зараз жыве ў Койданаве. На цырымонію прыехала спэцыяльна. Яна таксама сьведка.\nАндрэева: “Я ўсё помню. Майго дваюраднага брата, яшчэ маладых сагналі фашысты, забівалі, распраналі, кідалі ў яміну. І прымусілі потым нашых хлопцаў засыпаць. А габрэі былі яшчэ жывыя. І старая суседка наша кажа: “Жэня, не засыпай мяне”. Ён стаў і ня кідаў. Паліцай падышоў — “калі ня будзеш працаваць, самога туды закіну.” І калі засыпалі, суткі “дыхала” зямля — настолькі жывых было...”\nСпадар Мар’ян наракае на кароткую памяць некаторых сёньняшніх нашчадкаў.\nМар’ян: “Да гэтых могілак пад’ехала машына мур разьбіраць. Кажу, хлопцы, куды бераце гэтыя камяні? На будоўлю. А то бралі камяні з габрэйскіх помнікаў і сабе рабілі. Сьвет мяняецца да горшага. Ёсьць боскі суд!”\nНа арганізатарку аднаўленьня могілак, краязнаўцу, настаўніцу мясцовай школы Рамуальду Сабалеўскую мне давялося літаральна паляваць — у яе не было, здавалася, ніводнай вольнай хвіліны. Але вяскоўцы аднадушна казалі мне, што безь яе няўрымсьлівасьці, энэргетыкі, глыбокіх ведаў “Рубяжэвічы — не Рубяжэвічы”. Нарэшце ўпрасіў Рамуальду Ігнацьеўну на колькі хвілін зьбегчы ад усіх ды адключыць “сотавы”.\nСабалеўская: “Ня першы год прыяжджаюць сюды габрэі. Зь Нью-Ёрку прыехала даволі знакамітая балерына Элеанор Ланк. Хацела знайсьці карані свайго дзеда Беразовіча. Гэта, паводле расповедаў, былі самыя багатыя габрэі. Чула пра тое, што ў Ізраілі ёсьць кніга пра Рубяжэвічы. І яна сказала: калі там ёсьць, будзе ў вас. І ў чэрвені атрымалі кнігу. А мы знайшлі мейсца, дзе была хата яе дзеда, зьнялі фільм. Мястэчка наша паўстала ў 14 стагодзьдзі менавіта дзякуючы габрэям. Ім была даспадобы гэтая мясцовасьць на ўзвышшы, было шмат лясоў і цякучай вады. Перадалася на іх дабрыня, жаданьне кантактаваць зь людзьмі...”\nКарэспандэнт: “А імкненьне да заможнасьці?”\nСабалеўская: “Напэўна, гэта ня тыя габрэі, што жылі ў Рубяжэвічах. (Сьмех.) Сяляне былі бедныя — каму збываць тавар? Па колькасьці жыло 3 тысячы, зь іх 2 — габрэі. Лёс Рубяжэвічаў быў прадвызначаны...”\nЗа 10 год заняткаў краязнаўствам гэта далёка не адзіны яе праект. Апавядае спадарыня Сабалеўская.\nСабалеўская: “У 2006 годзе было 100 год, як быў закладзены першы камень пад будаўніцтва нашага касьцёла. І прыйшла задума пакінуць тым, хто будзе пасьля нас, памяць пра тыя вёскі, што знаходзяцца ў нашай парафіі — 43. І ад кожнай быў прывезены камень. І выпісалі на ім назву. І камяні раскладалі паводле карты Стаўпеччыны. Ёсьць камень зь Ліхачоў, а вёскі ўжо няма, нават не засталося падмуркаў. Калі адкрывалі, празь некалькі дзён памерла апошняя жанчына зь вёскі Рудня. А ў гэтым годзе апошняя жыхарка памерла ў вёсцы Мікулічы...”\nКарэспандэнт: “Дарэчы, чаму ў мястэчку, як вы любіце называць Рубяжэвічы, дзе пахаваныя ўсе продкі Янкі Купалы па матчынай лініі, ня любяць адзначаць Купальле?”\nСабалеўская: “Купальле — народнае сьвята. А ў нас увесь час было 2 сынагогі, уніяцкая царква, 2 касьцёлы. І наша культура мацавалася не на народных сьвятах — была канфэсіянальная. Таму наша мова рубяжэвіцкая перажыла і габрэйскую, і беларускую, і польскую. Мыла ў нас называюць мыдла, міску — мічніцай. У той жа купалаўскай тэме мы зь дзецьмі радавод знайшлі, пахаваньні родзічаў Янкі Купалы — дзядоў, прадзедаў. Мы за тое, каб перавезьці хату маці Купалы сюды, на тое мейсца, дзе была. Залілі фундамэнт ужо...”\nДарэчы, муж суразмоўніцы, спадар Станіслаў за 3 дні збудаваў арку над уваходам на могілкі. Між іншым, ён жа арганізаваў духавы аркестар, у якім граюць 30 вяскоўцаў. Зяць, 34-гадовы Сяргей, сьвядома пераехаў на малую радзіму, кінуўшы ў сталіцы працу праграміста. Выкладае ў школе інфарматыку ды матэматыку — па-беларуску. Нашая размова — пра штодзённае жыцьцё местачкоўцаў.\nКарэспандэнт: “Як Рубяжэвічы ацэньваеш — памірае вёска, выжывае ці заможная?”\nСяргей: “Выжывае — дзякуючы такім людзям, як цешча, цесьць. Яны трымаюць культуру...”\nКарэспандэнт: “Працаваць ёсьць дзе?”\nСяргей: “Школа, калгас. Аграгарадок робяць, але ж трэба працоўнымі месцамі забясьпечыць. Лафа скончылася, калі давалі мільярды. На фэрме месцы ёсьць, але трэба, каб кіраўніцтва і там зацікавіла людзей. Людзі езьдзяць у Дзяржынск, Стоўбцы на працу. Рэдка грамадзкі транспарт ходзіць. Раніцай і ўвечары на Менск толькі. Дый дорага — асабліва для людзей сталага веку. Сваім транспартам дабіраемся. Я і сам 10 км спачатку на ровары 3 гады, пасьля на матацыкле, цяпер на машыне...”\n30-гадовы Максім працаваў настаўнікам фізкультуры. Цяпер езьдзіць па краіне мантажнікам-высотнікам. Кажа, што вымушана.\nМаксім: “Для моладзі цяжка — 130 рублёў, заробку ніякага. Усе, у асноўным, у Менску. Тыднямі там жывуць, тыднямі тут. Летам народу шмат — прырода прыгожая, ёсьць дзе адпачыць, у клюбе паўнютка на дыскатэках. Жыць хораша, а працаваць тут няма дзе...”\nАле вось цырымонія адкрыцьця могілак пачалася. Прыйшлі ўсе, хто на нагах з 300 жыхароў, валянтэры. Гучаць прамовы, памінальная малітва кадыш. Прыносяць паўтысячы асьвечаных каменьчыкаў, якія, паводле габрэйскага звычаю, кладуцца на адноўленыя могілкі. Я падыходжу да часовага паверанага ў справах ЗША ў Беларусі Джонатана Мура, які таксама прыехаў сюды. Задаю пытаньне, на якое чую эмацыйны адказ па-беларуску.\nКарэспандэнт: “Спадар Мур, ці ня лічыце вы, што тое, што адбылося ў Рубяжэвічах, ёсьць мадэльлю зьнізу паразуменьня паміж Беларусьсю ды ЗША, амэрыканскім ды беларускім народамі?”\nМур: “Вельмі добры прыклад! Прыклад супрацоўніцтва паміж РБ ды ЗША. Важна, што ўзор прыватнага супрацоўніцтва. Я не сумняваюся — вельмі добры прыклад...”\nА вось пранікнёныя словы, што сказаў фундатар праекту, доктар навук Майкл Лозман.\nЛозман: “У габрэйскай рэлігіі мы верым, што адна з самых лепшых спраў — зрабіць тое, што можна, для тых, што пакінулі гэты сьвет. Бо ніколі яны ня прыйдуць дапамагчы вам, сказаць дзякуй. Вы робіце гэта на покліч сэрца, добрай волі. Але добрыя справы, як хвалі на рацэ, ніколі ня спыняцца. Як і сяброўства ды любоў, што ўзьнікаюць...” (Воплескі.)


Алег Волчак спрабуе другі раз прыцягнуць да адказнасці суддзю Пісарэвіча | Новы Час\nТой самы суд. Я. Пісарэвіч — зправа\nКіраўнік праваабарончага цэнтра «Прававая дапамога насельніцтву» (зарэгістраваны ва Украіне) Алег Волчак і былы суддзя Канстытуцыйнага суда Міхаіл Пастухоў накіравалі 2 верасня ў суд Ленінскага раёна Мінска скаргу. Юрысты патрабуюць прыцягнуць да адказнасці суддзю Фрунзенскага суда Мінска Яўгена Пісарэвіча, піша Беларуская праўда.\nВярхоўны суд не ўбачыў падстаў для прыцягнення да адміністрацыйнай адказнасці суддзі Фрунзенскага раёна Мінска Яўгена Пісарэвіча. Менавіта гэты суддзя адмовіўся выклікаць «хуткую дапамогу» Алегу Воўчаку, якога медыкі павезлі з судовага пасяджэння з гіпертанічным крызам.\nАдказ намесніка Вярхоўнага суда Р.Аніскевіча вырашана абскардзіць. Новую скаргу ў Ленінскі суд падпісалі 20 чалавек. Але каб не плаціць дзяржпошліну ў суме 23 рублёў за кожнага, скаргу падалі Алег Воўчак і заслужаны юрыст Рэспублікі Беларусь, прафесар, член Канстытуцыйнага Суда (1994-1997 гг) Міхаіл Пастухоў.\n«Гэта судовы прэцэндэнт, калі абскарджваецца рашэнне Вярхоўнага Суда аб адмове прыцягнуць да дысцыплінарнай адказнасці суддзю раённага суда. Раней грамадзяне атрымлівалі нематываваныя і неаргументаваныя адказы вышэйстаячых судоў на грубыя парушэнні суддзяў, якія разглядалі іх непасрэдна справы, але ніхто не абскардзіў гэтыя рашэнні ў суд. Мы хочам пачаць такую практыку і выклікаць у суд суддзю Фрунзенскага раёна Мінска, каб з яго калегамі разглядаць пытанне, з якімі парушэннямі ён вёў адміністрацыйны працэс», — адзначыў Алег Волчак.\nПраваабаронца прывёў сем падстаў, па якіх суддзю Я.Пісарэвіча трэба прыцягваць да дысцыплінарнай адказнасці:\nадмова дапусціць да справы Волчака сведак абароны;\nігнараванне патрабаванняў выклікаць хуткую дапамогу, калі Воўчаку стала дрэнна;\nвыдаленне ў дарадчы пакой па яго адводзе (што не прадугледжана ПВКабАП);\nзацягванне судовага працэсу да позняга вечара, не абвяшчаючы перапынак на адпачынак і прыём ежы (і то пры тым, што гэта не крымінальны працэс, дзе такое бывае ў практыцы па складаных справах);\nадмова далучыць усе доказы невінаватасці Воўчака;\nвынясенне завочнага рашэнні без удзелу самога Воўчака, якога забрала «хуткая дапамога».\n«Я і Міхаіл Іванавіч Пастухоў хочам прыцягнуць увагу грамадскасці, што такія парушэнні судовага працэсу можна выяўляць у любой справе. Мы адзначаем, што ўпалі патрабаванні да суддзяў па няўхільнаму выкананню сваіх непасрэдных абавязкаў. І гэта дакажам у судзе, куды запрасілі не толькі суддзю, але і іншых сведак», — лічыць Алег Волчак.\nНагадаем, 1 сакавіка суд Фрунзенскага раёна Мінска асудзіў кіраўніка праваабарончага цэнтра «Прававая дапамога насельніцтву» (зарэгістраваны ва Украіне) Алега Волчака на 13 сутак арышту. Праваабаронцу судзілі за ўдзел у «Маршы абураных беларусаў», які прайшоў у Мінску 17 лютага. Мінскі гарсуд адмяніў рашэнне Фрунзенскага суда Мінска, і адправіў справу на дадатковае расследаванне.\nУ другі раз Фрунзенскі суд пацвердзіў першапачатковае рашэнне — 13 сутак арышту.\nУ трэці раз суд завочна аштрафаваў на 585 рублёў — Алега Волчака забрала хуткая дапамога з гіпертанічным крызам. Тады суддзя Я.Пісарэвіч адмовіўся выклікаць «хуткую дапамогу» падсуднаму, якому стала дрэнна. Медыкаў выклікаў праваабаронца Андрэй Бандарэнка: брыгада хуткай дапамогі забрала Алега Волчака ў бальніцу.\nПяцёра грамадзян распавялі Валянціну Сукалу пра парушэнні з боку суддзі Фрунзенскага суда Мінска Яўгена Пісарэвіча.\n17 ліпеня праваабаронца падаў у Мінгарсуд скаргу з просьбай спыніць справу аб адміністрацыйным правапарушэнні за адсутнасцю складу адміністрацыйнага правапарушэння.\n1 жніўня ў Мінскім гарадскім судзе разгледжана скарга кіраўніка праваабарончага цэнтра «Прававая дапамога насельніцтву» Алега Волчака і скарга яго адваката Аляксандра Галіева на рашэнне суда Фрунзенскага раёна Мінска. Суддзя Мінскага гарадскога суда Е.Хаткевіч спыніў адміністрацыйную справу з-за «малазначнасці дзей» у дачыненні да Алега Волчака.\n10 прапаноў па лібералізацыі адміністратыўнага кодэкса


Канвертаваць Балгарскага лёва (BGN) і Stellars (XLM) : Калькулятар абменнага курсу\nБалгарскі леў (BGN) і Stellar (XLM) Курс валют пераўтварэнні калькулятар\nГэта Балгарскі леў і Stellar пераўтваральнік да цяперашняга часу з абменнымі курсамі з 18 жнівень 2019.\nКалі ласка, увядзіце суму, якую ў полі злева ад Балгарскі леў. Выкарыстоўвайце "абмен валют", каб зрабіць Stellar валюты па змаўчанні. Націсніце на Stellars або Балгарскага лёва канвертаваць паміж гэтай валютай і ўсімі іншымі валютамі.\nБалгарскі леў гэта валюта, у Балгарыя (BG, BGR). The Stellar гэта валюта, у ні ў адной краіне. Балгарскі леў таксама вядомы як Левов. Сімвал BGN можа быць запісаная Lv. Сімвал XLM можа быць запісаная XLM. Балгарскі леў дзеліцца на 100 stotinki. Абменнага курсу Балгарскі леў Апошняе абнаўленне 18 жнівень 2019 ад Yahoo Finance. Абменнага курсу the Stellar Апошняе абнаўленне 18 жнівень 2019 ад coinmarketcap.com. BGN каэфіцыент мае 5 ўважаецца лічбаў. XLM каэфіцыент мае 12 ўважаецца лічбаў.


Аксана Забужка прэзэнтавала «Фэйсбук-хроніку Эўрамайдану»\n17 верасень 2014, 10:32\nУкраінская пісьменьніца Аксана Забужка прадставіла ў Кіеве кнігу «Летапіс відавочцаў: дзевяць месяцаў ўкраінскага супраціву».\nКніга адлюстроўвае ўкраінскую гісторыю зь лістапада 2013 года да ліпеня 2014-га, яна складзеная з запісаў у сацсетках і блогах. Усяго ў анталёгію трапілі каля двух сотняў тэкстаў 150 аўтараў, большасьць зь якіх кіяўляне. Складальніца кажа: кніга стала спробай адлюстраваць у літаратуры масавыя працэсы.\nНя менш за пяцьсот рэпостаў — такім быў крытэрый адбору тэкстаў для «Летапісаў відавочцаў». Кніга пачынаецца з паведамленьняў аб зьбіцьці студэнтаў. Апошні запіс у анталёгіі датуецца 29 ліпеня.\nУ ёй толькі тройчы сустракаюцца прозьвішчы палітыкаў, а апублікаваныя фрагмэнты навіннай стужкі прысьвечаныя важным чалавечым учынкам, апавядае ўкладальніца Тацяна Тэрэн. Найбольш у «Летапісе» — эмоцый і перажываньняў. «Мы плакалі, калі шукалі, чыталі і ўкладалі гэтыя тэксты», — успамінае яна.\nПісьменьнік павінен хадзіць па вуліцах і езьдзіць у грамадзкім транспарце, каб ведаць, што і як кажуць людзі, адчуваць гісторыю яшчэ да таго, як яе агучаць журналісты, кажа Аксана Забужка, якая ўкладала кнігу. Для яе праца над «Летапісамі відавочцаў» стала дасьледаваньнем псыхалягічнай трансфармацыі ўкраінскага грамадзтва.\nПісьменьніца кажа: ва Ўкраіне надзвычай інтэлектуальныя сацсеткі — з-за адсутнасьці іншых каналаў выказваньняў. Менавіта там за дзевяць месяцаў зьявіліся новыя імёны ўкраінскай літаратуры, лічыць яна. А прысутнасьць сярод аўтараў ананімаў сьведчыць пра стварэньне найноўшага ўкраінскага фальклёру.\n«Гэтая кніга стала пошукам новага жанру, празь які можна ў літаратуры адлюстраваць масавыя працэсы», — адзначае Забужка.\nКніг пра Майдан зьявілася ўжо дастаткова, адзначае кіраўнік праекту і сузаснавальнік выдавецтва «Комора» Расьціслаў Лужэцкі.\n«Але мы спрабавалі знайсьці сваю ўласную форму. Выбралі канцэпцыю чалавечага наратыву, якая, на нашу думку, зьяўляецца найбольш драматычнай і дакладнай. Аксана Забужка падбірала паведамленьні, кіруючыся ўнутраным голасам, але яны чытаюцца як адзіны раман», — кажа ён.\n«Летапіс відавочцаў: дзевяць месяцаў супраціву» ужо прэзэнтавалі на Форуме выдаўцоў у Львове. А частку накладу адправяць байцам у зоне ваенных дзеяньняў у Данбасе.


ПЕРАМАГАЮЧЫ АДЗІНОТУ | Толочин. Новости Толочина. Сайт Толочина\nВасіля Васільевіча Козіка аднавяскоўцы прывыклі бачыць за рулём асабістага невялікага трактара. Са сваім спрытным “сябрам” ён перарабіў шмат працы па гаспадарцы. Пасля смерці жонкі Васіль Васільевіч яшчэ гады тры трымаў карову, шкада было збываць карміліцу. Колькі травы пакасіў, павазіў сена ён на сваім трактарку. Дапамагала няхітрая тэхніка і пры пасадцы, уборцы бульбы.\nПадчас працы ў калгасе яшчэ ў маладым узросце Васіль Васільевіч зламаў нагу. У выніку няўдалай аперацыі косці зрасліся няправільна. На ўсё жыццё застаўся кульгавым. Хутка не пабяжыш з такой “цацкай”, вось і сабраў па дэталях трактар.\nЖыццё не песціла гэтага чалавека з дзяцінства. Рана застаўся без бацькі, пайшоў працаваць у калгас. Па прычыне адсутнасці карміцеля Васіля ў армію не прызвалі. Вывучыўся на трактарыста і ўсё жыццё працаваў у калгасе “Гігант”, потым у Сырыцкай МТС. Рабіў ён на трактары і ў раённай сельгастэхніцы. З гонарам успамінае той час, калі займаўся нарыхтоўкай торфу для ўсяго раёна.\nВасіль Васільевіч дастаў з шафы шматлікія ўзнагароды і граматы за добрую працу, беражліва расклаў іх на стале. Сапраўды, слаўны працоўны шлях прайшоў трактарыст, вялікую працу бачылі яго рукі.\nКалі падышоў час заслужанага адпачынку, занятак знайшоўся непадалёку ад дому. У яго абавязкі ўваходзіла па пэўным распарадку адкачваць каналізацыйныя сцёкі. Васіль Васільевіч прывык рана ўставаць і позна класціся, таму работа не стамляла, хапала часу і на гаспадарку.\nУ зносінах з людзьмі ён гаваркі, жартаўлівы. Больш за восем гадоў прайшло з таго часу, як застаўся ў хаце адзін. Старэйшы сын Аляксандр з сям’ёй жыве недалёка, у пасёлку Нарцызава. Не забываюць дзядулю ўнучкі, наведваюць нявестка і сын. Успаміны аб малодшым сыне Леанідзе, які трагічна загінуў мінулай зімой, выклікаюць шчымлівую боль у бацькоўскім сэрцы. Часты госць у хаце Васіля Васільевіча — старэйшына вёскі Ламіншчына Ала Канстанцінаўна Пасюціна. Добрым словам падтрымлівае, расказвае, што адбываецца ў вёсцы і раёне. Не забываюць і аднавяскоўцы.\nХата Васіля Васільевіча Козіка знаходзіцца якраз насупраць Славенскай сярэдняй школы. Восенню і вясной спартыўная пляцоўка напаўняецца дзіцячымі галасамі. А насупраць сядзіць на лавачцы дзед Васіль, пазірае з добрай мудрай усмешкай, успамінае сваё, якое было нялёгкім, дзяцінства.


Затрыманы ў справе «пра падпалы» абвясьціў галадоўку\n27 верасень 2010, 23:24\nСтала вядома прозьвішча яшчэ аднаго затрыманага ў справе пра напады на амбасаду Расеі ды іншыя будынкі ў Менску — гэта Ігар Трухановіч. Паводле адваката актывіста, у ізалятары ён абвясьціў галадоўку.\nМенчука Ігара Трухановіча затрымалі 24 верасьня: выклікалі на размову ў міліцыю, а дамоў юнак не вярнуўся.\nСпачатку Трухановіча меліся трымаць пад вартай да 27 верасьня, але сёньня працягнулі тэрмін. Ягонай спарвай цяпер займаюцца ў Цэнтральным РАУСе Менску.\nГрамадзкі актывітст Аляксандр Ярашэвіч паведаміў «Свабодзе», што ў ізалятары Ігар Трухановіч абвясьціў галадоўку, пратэстуючы супраць затрыманьня: «Нам дакладна паведаміў яго адвакат, што Ігар на Акрэсьціна аб’явіў галадоўку».\nАктывістка экалягічнага руху Алёна Дубовік мяркуе, што Ігар Трухановіч затрыманы па той жа прычыне, па якой на мінулым тыдні дзяўчына правяла некалькі дзён у ізалятары на завулку Акрэсьціна.\n«Магчыма, яго затрымліваюць паводле тых самых спраў, што і мяне. Гэта інцыдэнт каля Міністэрства абароны. Наколькі я разумею, міліцыя зараз можа затрымліваць менавіта па гэтай справе, бо фотаздымкі ў інтэрнэце дастаткова якасныя. Паколькі яны зробленыя ўдзень, там нібыта больш-менш бачна, што гэта за людзі.\nЯны ў масках, але быццам па сылюэтах можна апазнаць чалавека. Мне гэтак казалі з управы барацьбы з арганізаванай злачыннасьцю і карупцыяй.\nЯны ў масках, але быццам па сылюэтах можна апазнаць чалавека. Мне гэтак казалі з управы барацьбы з арганізаванай злачыннасьцю і карупцыяй: што лепш бачна і можна вызначыць, хто там».\nБацькам Ігара Трухановіча ў тэлефоннай размове зь дзяжурным ізалятару часовага ўтрыманьня на Акрэсьціна паведамілі, што іх сын затрыманы як падазроны ў хуліганстве ў складзе групы асобаў.\nТое, што журналісты называюць «справай аб падпалах» складаецца адразу зь некалькіх эпізодаў.\nнапад 30 красавіка на будынак «Дому прафсаюзаў»,\nнапад на філіял «Беларусьбанку»,\nкіданьне «кактэйлю молатава» на тэрыторыю амбасады Расеі 30 жніўня,\nнапад на ізалятар на завулку Акрэсьціна,\nнапад на казыно «Шангры Ла» ў пачатку верасьня,\nакцыя ля будынку Генэральнага штабу.\nПаволе афіцыйных зьвестак, праз праверкі па гэтых справах прайшлі болей за 10 чалавек, неафіцыйныя крыніцы кажуць пра дзясяткі чалавек.\nСярод затрыманых былі актывісты розных нефармальных груповак, сябры «Правага альянсу», а таксама чальцы экалягічнага руху і змагары з будаўніцтвам атамнай станцыі.\nХоць большасьць затрыманых ужо вызвалілі, іх лёсы застаюцца няпэўнымі. Гэтак мяркуе адвакат Тамара Сідарэнка, якая абараняе эколяга Уладзімера Валодзіна. Хлопца таксама затрымлівалі на некалькі дзён. Сідарэнка кажа, што хоць яе падабароннага вызвалілі, ён застаецца ў якасьці падазраванага:\nВызвалілі, але справу не спынілі ні па водным эпізодзе.\n«Вызвалілі, але справу не спынілі ні па водным эпізодзе. Праверкі розныя яшчэ ідуць. Пра іншых я ня ведаю дакладна, але, магчыма, таксама».\nБольш стала вядома пра Міколу Дзядка, затрыманага падчас першай хвалі арыштаў яшчэ 3 верасьня. На дадзены момант Мікола Дзядок пераведзены ў ізалятар на вуліцы Валадарскага, яго арышт працягнуты на 10 сутак.\nМікола Дзядок падазраецца ў хуліганстве па справе, заведзенай у сувязі зь несанкцыянаванай акцыяй супраць беларуска-расейскіх вайсковых вучэньняў «Захад 2009» каля Генштабу. Паводле пэўных зьвестак, падчас той акцыі на тэрытрыю Генштабу была кінутая дымавая шашка.\nПаводле тых, каго затрымлівалі і адпусьцілі, па гэтай справе выклікалі на допыты болей за 30 чалавек, але ня ўсе зь іх жадаюць гэта афішаваць. Некаторыя кажуць, што ад іх нібыта патрабавалі даць паказаньні, што менавіта Мікола Дзядок арганізоўваў гэтую акцыю, запрашаў на яе людзей, раздаваў удзельнікам маскі, вёў калёну. На некаторых аказвалі маральны ціск, пагражалі сэксуальным гвалтам з боку іншых зьняволеных, уключэньнем у сьпісы невыязных і праблемамі на працы.\nАпошнімі, хто быў затрыманы па гэтым эпізодзе, былі Аляксандар Ярашэвіч, Алена Дубовік і Ганна Чарнышова. Яны ўжо на волі.\nНезгаральны райхстаг, або Мы – грыбы\nБРСМ абвяргае датычнасьць да нападу на расейскую амбасаду


Дзесяць нагод не выкідваць яечную шкарлупіну | Несвиж. Нясвіжскія навіны. Новости Несвижа. Районная газета\nНапэўна, няма такога чалавека, які б не еў яйкі. А ў многіх і свае курачкі ёсць. А вось шкарлупіна ад яек часцей за ўсё адпраўляецца на сметнік. Але і яна можа прыносіць карысць.\nНа дачы і ў агародзе\nПамыйце яечную шкарлупіну, абсушыце яе і здрабніце любым зручным спосабам. Дадайце яе ў глебу перад тым, як будзеце капаць агарод. На 1 квадратны метр можна выкарыстоўваць прыкладна 100 яек. Такі спосаб значна знізіць кіслотнасць глебы. Асабліва добры гэты метад апрацоўкі перад пасадкай таматаў, агуркоў і бульбы. А калі вы здрабніце шкарлупіну і раскідаеце яе ў агародзе або ў садзе каля раслін, гэта адпудзіць смаўжоў.\nРазатрыце шкарлупіну і заліце вадой. Праз суткі можна выкарыстоўваць гэтую ваду для паліву пакаёвых і садовых раслін. Карысныя рэчывы з’яўляюцца выдатным угнаеннем.\nЛечым многія хваробы\nУжыванне яечнай шкарлупіны дапамагае змагацца з карыесам, астэапарозам, праблемамі з пазваночнікам, кроватачывасцю дзёснаў, раздражняльнасцю, аллергіяй. Калі вы пакутуеце на астму, ужыванне сродкаў з яечнай шкарлупінай дазволіць пазбавіцца ад прыступаў або, па меншай меры, змякчыць іх. Народная медыцына таксама прапануе рэцэпты лячэння язвы дванаццаціперснай кішкі з прымяненнем шкарлупіны. Яна дапаможа пры лячэнні апёкаў, паносе, гастрыце, а таксама для драбнення камянёў у мачавым пузыры і нырках.\nШкарлупіна яйка з’яўляецца крыніцай прыроднага кальцыю, які надзвычай важны для паўнавартаснага развіцця і функцыянавання арганізма. Кальцый таксама можна знайсці ў складзе соды, гіпсу, мелу, але толькі ў складзе шкарлупіны яйка ён практычна цалкам засвойваецца арганізмам. Такая сумяшчальнасць тлумачыцца тым, што па саставе шкарлупіна практычна цалкам супадае з чалавечымі касцямі і зубамі.\nДарэчы, жанчынам, якія збіраюцца ў хуткім часе нарадзіць дзяцей, вельмі карысна папоўніць запасы кальцыю ў арганізме, бо пры яго дэфіцыце роды будуць праходзіць вельмі цяжка.\nЯечная шкарлупіна вельмі карысная для маленькіх дзяцей, бо ў першыя 3 гады жыцця адбываецца рэгулярнае ўтварэнне касцявой тканкі для фарміравання шкілета. Менавіта таму дадатковае паступленне кальцыю ў арганізм будзе як нельга дарэчы. Змешвайце здробненую шкарлупіну з дзіцячым харчаваннем. Акрамя ўзбагачэння арганізма кальцыем, гэта будзе выдатнай прафілактыкай анеміі, рахіту і дыятэзу. Дзіцяці ад 6 месяцаў да 1 года даюць пудру са шкарлупіны на кончыку нажа, ад 1 да 3 гадоў — у два разы больш.\nад радыеактыўных рэчываў\nАрганізм чалавека хутка назапашвае ў сабе радыеактыўныя рэчывы — радыенукліды, калі яны ёсць у навакольным асяроддзі. У выніку яны неспрыяльна адбіваюцца на здароўі, таму выводзіць іх трэба абавязкова. 3 гэтай мэтай можна выкарыстоўваць па 1/4 чайнай лыжкі шкарлупіны кожны дзень на працягу некалькіх тыдняў.\nКальцый — крыніца прыгожых валасоў і пазногцяў. Калі вы хочаце, каб вашы валасы і пазногці заўсёды выглядалі на «выдатна», то прымайце хоць бы раз на ты-дзень 1/3 чайнай лыжкі парашку са шкарлупіны з 2 капсуламі рыбінага тлушчу.\nШкарлупіна белага колеру валодае адбельвальным эфектам. Добра растаўчыце яе, завяжыце ў палатняны мяшочак і пакладзіце ў барабан пральнай машыны, калі мыеце белую вопратку ці бялізну.\nПаляпшаем смак кавы\nКалі хочаце палепшыць смак кавы, дадайце ў турку або ў фільтр кававаркі трохі здробненай яечнай шкарлупіны. Смак стане прыкметна ярчэйшым, ён не будзе горкім, бо кальцый нейтралізуе кіслату. Акрамя таго, гушча апусціцца на дно туркі.\nЧысцім кухонны посуд\nЗасыпце здробненую шкарлупіну ў чайнік або тэрмас. Заліце напалову вадой, добра патрасіце і пакіньце на ноч. Да раніцы посуд будзе чыстым. Гэты спосаб падыходзіць для выдалення накіпу і налёту. Можна таксама чысціць патэльні і бляхі. Насыпце на іх здробненую шкарлупіну, пратрыце губкай.


Алергія. Калі даўжыня поўсці жывёлаў не мае значэнняАлергія. Калі даўжыня поўсці жывёлаў не мае значэння\nСлушна — Здароўе — Хваробы ад А да Я — Алергія ў пытаннях і адказах\nХваробы алергічнай прыроды, уключаючы бранхіяльную астму, зрабіліся захворваннямі, якія найбольш імкліва развіваюцца за апошнія 40 гадоў. З пачатку 80-х мінулага стагоддзя колькасць новых выпадкаў алергій кожнае дзесяцігоддзе павялічвалася ўдвая. Зараз тэмп росту паталогіі запаволіўся. Але прагноз, зроблены Сусветнай арганізацыяй аховы здароўя на пачатку 2000-х пра тое, што XXI стагоддзе стане стагоддзем алергій, усё яшчэ падаецца правільным.\nУ Беларусі каля 95 тысяч чалавек пакутуюць ад бранхіяльнай астмы (70 тысяч дарослых і 25 тысяч дзяцей ад нараджэння да 18 гадоў). Гэта адзіная статыстычная лічба, найбольш набліжаная да рэчаіснасці. Што тычыцца дыспансернага ўліку па палінозе, алергічным рыніце, крапіўніцы, атапічным дэрматыце алергічнай прыроды, тут афіцыйныя лічбы ў разы больш сціплыя. Але і ад рэальнасці яны таксама далёкія, бо не кожны пацыент імкнецца патрапіць да спецыяліста з разавымі высыпаннямі ці нават насмаркам, якім бы зацяжным і надакучлівым ён ні быў.\nАрыенцірам у разуменні маштабнасці праблемы можа служыць сусветная статыстыка СААЗ, паводле якой кожны 4-ы жыхар планеты мае тыя ці іншыя алергічныя захворванні. А хаця б аднойчы на працягу жыцця вострая рэакцыя арганізма на ўздзеянне якога-небудзь алергена назіраецца і ўвогуле ў кожнага другога чалавека. Каб прыцягнуць увагу грамадскасці да маштаба праблемы і пошуку шляхоў яе вырашэння, з 2005-га года штогод 8 ліпеня адзначаецца Сусветны дзень барацьбы з алергіяй.\nМы падрыхтавалі для нашых чытачоў адказы на актуальныя пытанні, якія тычацца алергічных хваробаў.\nЦі ёсць розніца паміж харчовай алергіяй і непераноснасцю прадукту?\nХарчовая алергія – гэта вострая рэакцыя імуннай сістэмы, якая, як правіла, развіваецца на працягу 15-20 хвілін пасля кантакту з харчовым алергенам. Праяўляецца пачырваненнем, свербам, прыпухласцю, з’яўленнем на целе пухіроў. Часам пры моцным імунным адказе рэакцыя развіваецца імкліва (на працягу некалькіх хвілін), носіць жыццепагражальны характар і праяўляецца ацёкам Квінке альбо анафілактычным шокам. Алергія – кампетэнцыя ўрача-алерголага.\nНепераноснасць прадукту – працэс, які не нясе прамой пагрозы жыццю чалавека. Непераноснасць прадукту не мае ярка выяўленых і спецыфічных праяў, часам і зусім абыходзіцца без сімптаматыкі. Гэта працяглы працэс, які можа цягнуцца гадамі, і дыягнаставаць яго можна, толькі прайшоўшы спецыфічнае абследаванне. Тым не менш, непераноснасць таго ці іншага прадукту негатыўна адбіваецца на стане здароўя і можа служыць фактарам, які прыводзіць да развіцця цяжкіх паталогій. Таму патрабуе адэкватнай тэрапіі і назірання ў гастраэнтэролага. Да распаўсюджаных відаў непераноснасці харчовых прадуктаў адносяцца, напрыклад, цэліякія (непераноснасць глютэну) і гіпалактазія (непераноснасць лактозы).\nХатнія жывёлы з кароткай поўсцю не выклікаюць алергію. Гэта праўда?\nНасамрэч алергічную рэакцыю здольная выклікаць не толькі поўсць, але і перхаць, а таксама сліна, мача, экскрыменты хатніх гадаванцаў. Таму даўжыня поўсці жывёлы, павышаная валасістасць ці яе адсутнасць не маюць асноўнага значэння.\nАлергены жывёлаў – адны з найбольш распаўсюджаных і магутных, валодаюць высокай «лятучасцю» і могуць доўгі час знаходзіцца ў паветры, прымацоўваючыся да мікрачасцінак пылу.\nЦі можна, маючы дыягназ «бранхіяльная астма», займацца фізкультурай і спортам?\nЗагадчык алергалагічнага аддзялення 4-й Гарадской дзіцячай клінічнай бальніцы г.Мінска, галоўны пазаштатны дзіцячы алерголаг Міністэрства аховы здароўя, к.м.н\nУсё залежыць ад ступені цяжару бранхіяльнай астмы. Ёсць такое паняцце: «бранхіяльная астма – фізічнае намаганне», г.зн. фізнагрузка таксама можа правакаваць прыступ. Але, напрыклад, у 80% дзяцей, якія знаходзяцца на дыспансерным уліку, захворванне працякае ў лёгкай форме, і, па сутнасці, яны могуць займацца фізкультурай. Пры гэтым група па фізкультуры ў іх будзе вызначаная як падрыхтоўчая. Г.зн., займацца дзеці з бранхіяльнай астмай будуць разам з класам, пры гэтым іх вызваляюць ад здачы тэст-нарматываў, ашчаджаюць пры павышаных фізічных нагрузках. Складаней з наведваннем спартыўных секцый. «Дазвольную» даведку можа выдаць толькі алерголаг пасля стараннага абследавання: ацэнкі функцыі вонкавага дыхання, пробы з фізнагрузкай і г.д. Рашэнне прымаецца ў строга індывідуальным парадку з улікам шматлікіх фактараў.\nЦі з’яўляецца алергія на курыныя яйкі супрацьпаказаннем да прышчэпак, напрыклад, супраць грыпу?\nДацэнт кафедры геранталогіі і герыятрыі з курсам алергалогіі і прафпаталогіі БелМАПА, галоўны пазаштатны алерголаг Міністэрства аховы здароўя, к.м.н.\nПа-першае, яечны бялок уваходзіць у вельмі невялікую частку вакцынаў і ў вельмі нязначнай колькасці. Па-другое, у апошні час усё часцей гучаць меркаванні кампетэнтных спецыялістаў, што алергія на курыныя яйкі не з'яўляецца прамым супрацьпаказаннем для ўвядзення падобных вакцынаў. У якасці прыкладу прыводзіцца выпадак, калі чалавеку, у якога пацверджаны менавіта гэты тып алергіі, неспадзявана ўвялі вакцыну, якая змяшчае яечны бялок. Абсалютна ніякай рэакцыі не было. Гэта значыць, калі трэба – прышчапляцца можна. Адзіным, мабыць, супрацьпаказаннем да вакцынаў на аснове яечнага бялку з'яўляецца наяўнасць анафілаксіі (выяўленай алергічнай рэакцыі на бялок курынага яйка).\nЦі можна прымаць антыгістамінныя прэпараты прафілактычна, каб пазбегнуць рэакцыі пры выпадковым кантакце з алергенам?\nТрэба! Так нават правільна. Бо калі рэакцыя запушчаная і рэцэптары занятыя гістамінам, таблетцы няма дзе працаваць. А з'едзеная загадзя, яна як бы перахоплівае гэтыя рэцэптары, і алерген ужо не знойдзе кропкі прыкладання. Так што ва ўсіх выпадках алергічных праяў мы прапануем прымаць антыгістамінныя прэпараты прафілактычна. Але гэта не пазбаўляе чалавека ад неабходнасці пазбягаць кантакту з алергенам. Гэта не значыць, што можна з'есці антыгістамінную таблетку, а потым есці торт з арахісам, калі на яго ёсць алергія.\nЦі можа ачышчальнік паветра з функцыяй азанавання пазбавіць ад алергіі?\nНекаторыя вытворцы сцвярджаюць: газападобны азон дапамагае выдаліць алергены з паветра. Паветра сапраўды робіцца больш чыстым, але сказаць, што з яго цалкам знікаюць драбнюткія часціцы, якія выклікаюць алергічныя рэакцыі альбо астму, на жаль, нельга.\nВыкарыстанне падобных апаратаў падыходзіць пад прынцып: трэба штосьці рабіць. Ёсць алергія, дык вось штосьці ж рабіць трэба, давайце купім ачышчальнік паветра з функцыяй азанавання. Але ў мяне ў шматгадовай практыцы не было яшчэ выпадку, каб ачышчальнік паветра «вылечыў» алергію. Тым не менш: ёсць грошы на дарагі апарат – купляйце. Гэта забяспечыць чысціню і свежасць паветра, супастаўную з добрым праветрываннем. Але панацэяй ад алергіі гэта не з'яўляецца.\nМожа быць, выкарыстанне параачышчальніка «забівае» алергены?\n«Забойства» алергенаў можа быць забяспечана і тэрмічна, і хімічна. Але іх целы, бялкі, экскрыменты, г.зн. усё тое, што выклікае алергію, усё роўна застаецца. Калі ўжо ёсць алергія на хатні пыл і пылавога кляшча, дык яна нікуды не падзенецца.\nНават вільготная ўборка і частае праветрыванне не лечаць алергію, а змякчаюць яе праявы. І, скажам, замена падушак, матрацаў, коўдраў з натуральным напаўняльнікам на сінтэтыку працуе лепей, чым апрацоўка іх парай. Г.зн. прамога супрацьалергеннага дзеяння параачышчальнік не аказвае: забітыя кляшчы такія ж агрэсіўныя, як і жывыя.\nЦі можна вылечыць алергію цалкам?\nАлергію немагчыма вылечыць цалкам. Гэта хранічны працэс. Важна адзначыць, што нават лекі не вылечваюць саму алергію, яны толькі аслабляюць або ліквідуюць сімптомы. Тым не менш, узяць кантроль над алергіяй можна. Гэта запатрабуе пэўных намаганняў, прыхільнасці да тэрапіі, паслядоўнасці і цярпення. Але пры належным доглядзе і засцярозе можна кантраляваць сімптомы алергіі і весці нармальнае і здаровае жыццё. Звярнуўшыся да алерген-спецыфічнай імунатэрапіі (алергавакцынацыі), можна дамагчыся перыяду рэмісіі на 7-8 гадоў.\n326 0 36


Гродненский государственный университет имени Янки Купалы - Гарадскі тэарэтыка-метадалагічны семінар «Актуальныя праблемы сацыягуманітарных ведаў» адбыўся ў ГрДУ імя Янкі Купалы\nСерада, 10 Май 2017 09:07\nГарадскі тэарэтыка-метадалагічны семінар «Актуальныя праблемы сацыягуманітарных ведаў» адбыўся ў ГрДУ імя Янкі Купалы\nУ працы сустрэчы прынялі ўдзел доктар філасофскіх навук, прафесар школы філасофіі факультэта гуманітарных навук НДУ «Вышэйшая школа эканомікі», галоўны рэдактар часопіса «Пытанні філасофіі» Барыс Пружынін і доктар філасофскіх навук, прафесар кафедры філасофіі МПГУ Таццяна Шчадрына, а таксама рэктар ГрДУ імя Янкі Купалы Андрэй Кароль, прарэктары, прадстаўнікі факультэтаў універсітэта, аспіранты і студэнты.\nВыступаючы перад прысутнымі, рэктар ГрДУ імя Янкі Купалы, доктар педагагічных навук Андрэй Кароль казаў пра «маўчанне» не толькі як пра філасофскую праблему, але і як пра методыку навучання. Пасля адказаў на пытанні аўдыторыі, якія тычыліся ўкаранення так званай метадалогіі маўчання ў адукацыйным працэсе, недахопах і перавагах гэтага метаду ў навучанні.\nЗагадчык кафедры філасофіі педагагічнага факультэта, прафесар Чэслаў Кірвель падкрэсліў, што семінар стаў цэнтрам метадалогіі пошукаў у сацыягуманітарнай вобласці і гуртуе вакол сябе прадстаўнікоў розных сфер навукі.\nЗапрошаныя на семінар госці - галоўны рэдактар вядомага не толькі на постсавецкай прасторы часопіса «Пытанні філасофіі» Барыс Пружынін і рэдактар Таццяна Шчадрына распавялі пра гісторыю і сучасныя выданні.\n– Гэты год для часопіса «Пытанні філасофіі» з'яўляецца знакавым і юбілейным: выданне адзначае сваё 70-годдзе. У 1947 году выйшаў яго першы нумар, - распавёў Барыс Пружынін, які апошнія 10 гадоў займае пасаду галоўнага рэдактара выдання, працягвае традыцыі сваіх папярэднікаў і традыцыі філасофіі рэфлексіі пра свет і ўсведамленне сябе ў гэтым свеце.\n– «Пытанні філасофіі» з'яўляецца акадэмічным навуковым выданнем, цэнтральным філасофскім часопісам у Расіі. У склад рэдакцыйнай калегіі выдання ўваходзяць прадстаўнікі не толькі Расіі, але і Беларусі, Азербайджана, Арменіі, Украіны, Казахстана і многіх іншых краін СНД, - дадаў Барыс Ісаевіч. - Мы публікуем артыкулы, прысвечаныя розным напрамкам філасофскай думкі. Да ўсіх аўтараў прад'яўляем некалькі важных патрабаванняў - гэта прафесіяналізм, кампетэнтнасць, веданне ўзнімаемых ў артыкуле праблем. Кожны артыкул павінен быць сучасным, актуальным, арыгінальным.\nУ межах сустрэчы выкладчыкі купалаўскага ўніверсітэта задавалі гасцям пытанні аб супрацоўніцтве з часопісам, а таксама аб магчымасцях апублікавання ў ім аўтарскіх артыкулаў.


1. Фрыстайлістка Ганна Гуськова выйграла «золата» этапу Кубка свету па лыжнай акрабатыцы, які завяршыўся ў Маскве. «Як перамагла? За кошт скачка, які паказала і на Алімпіядзе. Таму што гэты скачок — адзін з самых складаных на дадзены момант сярод жаночай канкурэнцыі, нягледзячы на тое, што кітайскія спартсменкі скачуць таксама патройнае сальта з трыма піруэтамі. Але так ужо склалася, што я выканала яго лепш, і таму заняла першае месца, — адзначыла Ганна. — Усё выдатна, гэты Кубак свету даў мне толькі большы зарад на далейшыя выступленні, якія чакаюць нас у Раўбічах.\nУ спаборніцтвах мужчын «бронзу» выйграў беларускі лыжны акрабат Павел Дзік.\nАдзначым, што 22-23 лютага ў РЦАП «Раўбічы» пройдзе этап Кубка свету па фрыстайле. За званне найлепшых будуць змагацца атлеты з Аўстраліі, Казахстана, Канады, Кітая, Расіі, ЗША, Украіны, Швейцарыі і Беларусі.\n2. Беларускія спартсмены заваявалі восем узнагарод (3 залатыя, 1 сярэбраную і 4 бронзавыя) на чэмпіянаце Еўропы па трох відах барацьбы (вольнай, жаночай, грэка-рымскай), які прайшоў у Рыме.\nУ апошні дзень спаборніцтваў прадстаўнік зборнай Беларусі па вольнай барацьбе Расул Ціхаеў (вагавая катэгорыя 86 кг) заваяваў бронзавую ўзнагароду. На трэцюю прыступку п'едэстала таксама падняўся яго таварыш па камандзе Амаргаджы Магамедаў (92 кг). Раней барэц грэка-рымскага стылю Максім Нягода (63 кг), «вольнік» Магамедхабіб Кадзімагамедаў (79 кг) і прадстаўніца жаночай барацьбы Ванэса Каладзінская (53 кг) заваявалі залатыя ўзнагароды кантынентальнага форуму. Ксенія Станкевіч (50 кг) і Ірына Курачкіна (57 кг) падняліся на трэцюю прыступку п'едэстала. «Серабро» на рахунку атлета вольнага стылю Нюргуна Скрабіна (65 кг).\n3. Залаты і сярэбраны медалі выйгралі беларускія батутысты на першым у сезоне этапе Кубка свету ў Баку. У індывідуальных скачках сярэбраным прызёрам стаў выхаванец Вілейскай СДЮСШ Іван Літвіновіч. У сінхронных скачках, якія не ўваходзяць у алімпійскую праграму, упэўненую перамогу атрымалі беларусы Уладзіслаў Ганчароў і Алег Рабцаў.\nКубак свету па скачках на батуце праходзіў у Баку 15—17 лютага і дзякуючы статусу ліцэнзійнага да Гульняў у Токіа-2020 сабраў 150 спартсменаў з 30 краін. Наступны аналагічны старт прыме ў красавіку італьянская Брэшыа.\n4. Ганна Церлюкевіч стала сёмай на адкрытым чэмпіянаце Турцыі па спартыўнай хадзе і заваявала ліцэнзію на Алімпійскія гульні ў Токіа. Беларуска пераадолела дыстанцыю ў 20 км за 1 гадзіну 29 хв. 59 сек. Для беларускіх лёгкаатлетаў гэта 17-я ліцэнзія на галоўны старт чатырохгоддзя.\n5. Брэсцкі гандбольны клуб імя Мяшкова прайграў выязны матч 12-га тура групавога этапу Лігі чэмпіёнаў французскаму «Манпелье» — 26:30 і страціў шанцы прабіцца ў плэй-оф турніру. Самым выніковым гульцом у складзе БГК стаў Андрэй Юрынок, які закінуў пяць мячоў. Свой перадапошні паядынак у групе В чэмпіёны Беларусі правядуць 22 лютага на сваёй арэне супраць лідара нямецкага «Кіля».\nТурнірнае становішча пасля 12 гульнявых тураў: «Кіль» — 20 ачкоў, «Веспрэм» — 16, «Манпелье» — 15, «Віве» — 14, «Вардар» — 11, «Порту» — 10, БГК імя Мяшкова — 6, «Матор» — 4.\nЗагаловак у газеце: Медальныя выхадныя


8 выдатных беларускіх кніг, якія трэба прачытаць кожнаму. Некаторыя можна будзе знайсці на фестывалі ў Полацку | Новости Полоцка и Новополоцка на GOROD214.by\nГлавная > Новости > Культура > 8 выдатных беларускіх кніг, якія трэба прачытаць кожнаму. Некаторыя можна будзе знайсці на фестывалі ў Полацку\n10:20, 26.02.2019  10754 Источник: gorod214.by\nНапярэдадні літаратурнага фестываля ў Полацку мы звярнуліся да вядомага пісьменніка Алеся Аркуша, каб той параіў некалькі годных беларускіх мастацкіх кніг, якія абавязкова трэба пашукаць на кірмашы ў нядзелю.\nМы прасілі спадара Алеся, каб ў спісе абавязкова былі кнігі полацкіх і наваполацкіх аўтараў, у тым ліку і яго самога.\nГанна Севярынец. «Гасцініца «Бельгія» (Мінск. «Рэгістр», 2019).\nНовы раман Ганны Севярынец апісвае літаратурнае жыццё Беларусі 1920 - першай паловы 1930-х гадоў. Сярод галоўных герояў – паэты Алесь Дудар і Уладзімір Дубоўка. У рамане практычна няма мастацкага вымыслу, твор пабудаваны на архіўных дакументах, газетных матэрыялах таго часу, успамінах сведкаў, гэпэушных справах.\nДарэчы, адзін з герояў кнігі, Алесь Дудар, ў 1925 годзе стварыў у Полацку філію літаратурнага аб'яднання «Маладняк». У рамане неаднойчы згадваецца Полацк і полацкія «маладнякоўцы».\nАлег Мінкін. «Мяне тут не было...» (Мінск. «Кнігазбор», 2018).\nФота: Саюз беларускіх пісьменнікаў\nЛегендарны паэт 80-90-х. У сярэдзіне 80-х жыў у Полацку ў Запалоцці. Менавіта ў Полацку пачалася ягоная літаратурная кар'ера, калі ён стаў сябрам літаратурнага аб'яднання «Крыніцы», якое працавала пры наваполацкой гарадской газеце «Хімік».\nКніга, якая аб'яднала лепшую паэзію, пераклады і прозу пісьменніка, выйшла ў якасці ўзнагароды за атрыманне Алегам Мінкіным летась прэміі імя Міхася Стральцова.\nАлесь Аркуш. «Захоп Беларусі марсіянамі» (Выдавецкая ініцыятыва «Полацкае ляда", 2016)\nФото: Будзьма беларусамі!\nМастацкі раман пра Алеся Дудара і Полацк 20-х гадоў. Кніга апавядае пра прыезд маладога паэта ў старажытны горад на берагах Дзвіны і пра ягоныя высілкі па стварэнні ў горадзе філіі «Маладняка» і правядзенне беларусізацыі. Раман утрымлівае містычны сюжэт, згодна якому Дудар шукае пад Полацкам тамнічныя падземныя сутарэнні.\nВінцэсь Мудроў. «Помнік літары Ў» (Мінск. Выдавец А.М.Янушкевіч, 2018).\nКніга аб'яднала пад сваю вокладку лепшую малую прозу наваполацкага празаіка, напісаную за апошнія дзесяць гадоў. Падзеі ў большасці твораў адбываюцца за савецкім часам. Проза Мудрова вызначаецца адметнай аўтарскай стылістыкай, гумарам і дакладным адлюстраваннем будзёнага жыцця шараговага грамадзяніна.\nАндрусь Горват. «Радзіва «Прудок» (Мінск. «Медысонт», 2017).\nПершая кніга маладога пісьменніка Андрэя Горвата, якая адразу стала бэстсэлерам. Кніга пабудаваная па прынцыпу дзённіка, у якім аўтар апісвае сваё жыццё ў вёсцы Прудок на Палессі, куды ён з'ехаў жыць у дзедавай хаце. Кніга падрабязна апісвае «натуралізацыя» гарадскога хлопца ў вясковае жыццё. З гумарам, показкамі і анекдатычнымі гісторыямі.\nВіктар Марціновіч. «Ноч» (Мінск. "Кнігазбор», 2018).\nЧарговы раман Віктара Марціновіча аказаўся містычным і нават апакаліптычны. На Зямлі знікла святло і планета пагрузілася ў цямрэчу. І больш таго - знікла электрычнасць. Кніга апісвае, як у такіх умовах выжываюць людзі ў Беларусі, а таксама пра паўставанне розных паўдяржаўных утварэнняў, якіх толькі на тэрыторыі горада Мінску паўстала вялікая колькасць. Кніга стала бэстсэлерам. Пабачыла свет ужо другое выданне рамана.\nВалеры Гапееў. «Ноч цмока» (Мінск. «Галіяфы», 2016).\nМістычны раман з элементамі дэтэктыва. Людзі, аб'яднанныя захапленнем беларускім фальклорам і міфалогіяй, выкупілі пустыя хаты ў закінутай вёсцы і, паводле легенды пра цмока, вырашылі спрыяць нараджэнню і выхаванню сапраўднага лідара нацыі. Але цёмныя сілы, прачуўшы пра гэтыя планы, імкнуцца перашкодзіць. У выніку таемнай барацьбы ў гісторыю пра «нараджэнне цмока» нечакана трапляюць розныя выпадковыя людзі.\nУладзімір Арлоў. «Танцы над горадам» (Мінск. "Логвінаў", 2017)\nДоўгачаканая кніга мастацкай прозы Уладзіміра Арлова, якая выйшла пасля значнага перапынку. Зборнік аб'яднаў тры аповесці, сярод якіх вылучаецца аднайменная з кнігай аповесць «Танцы над горадам». У творы апавядаецца дзіўная гісторыя, якая адбывалася ў Полацку недзе напачатку 70-х. На даху недабудаванага гатэлю перыядычна наладжваюцца таямнічыя танцы. Прычым удзельнікі гэтага самнамбулічнага «танцавальнага калектыву» практычна не кантактуюць паміж сабой па-за «сцэнай» пад адкрытым небам. Як і ў ранейшых кнігах, проза Арлова адметная стылістычнай і кампазіцыйнай асаблівасцю.


Міністэрства юстыцыі прызнала правамоцным выключэнне з БСДП (НГ) яе старшыні Мікалая Статкевіча\nhttp://spring96.org/be/news/2004 2005 2005-01-11T10:00:00+0200 2005-01-11T10:00:00+0200 1970-01-01T03:00:00+0300 be Праваабарончы цэнтр «ВЯСНА» Праваабарончы цэнтр «ВЯСНА» Праваабарончы цэнтр «ВЯСНА»\n6 студзеня 2005 г. Міністэрства юстыцыі накіравала на адрас Беларускай сацыял-дэмакратычнай партыі (Народная Грамада) ліст “Аб выключэньні з партыі М.Статкевіча, У. Нісьцюка, У. Малашкі і Ю. Маркоўскага” за подпісам міністра юстыцыі В. Галаванава.\nУ лісьце гаворыцца, што ў Мінюст паступілі матэрыялы аб выключэньні з БСДП (НГ) старшыні партыі Мю. Статкевіча, першага намесьніка старшыні партыі У. Нісьцюка, намесьніка старшыні У. Малашкі і сябра Цэнтральнага Камітэту Ю. Маркоўскага.\nМіністэрствам юстыцыі была праведзеная праверка правамоцнасьці выключэньня з партыі ўказаных асобаў і ўстаноўлена, што “...рашэньне Мінскага гарадзкога камітэту БСДП(НГ) ад 8.12.2004г. аб выключэньні з партыі У. Нісьцюка, В. Малашкі і Ю. Маркоўскага з’яўляецца неправамоцным. У ходзе вывучэньня правамоцнасьці рашэньня Мінскага гарадзкога камітэту БСДП(НГ) ад 11.12.2004 г. аб выключэньні з партыі яе старшыні М. Статкевіча парушэньняў не выяўлена. Дадзенае рашэньне Міністэрствам юстыцыі прызнанае правамоцным. Такім чынам, выконваючым абавязкі старшыні БСДП(НГ) па стане на 6 студзеня з’яўляецца У. Нісьцюк”, -- паведаміла прэс-служба БСДП(НГ).


27 верасня 2021, 11:24\n27 верасня, Мінск /Кар. БЕЛТА/. У літоўскім горадзе Рукле памерла 11-гадовае дзіця, якое жыло ў Цэнтры прыёму бежанцаў. Як паведамляе Delfi, у рэдакцыю партала паступіла відэа, аўтар якога сцвярджае, што дзіця было забіта паліцэйскімі.\n"Паліцыя забіла дзіця ў лагеры ў Рукле, а яго бацька быў арыштаваны пры спробе ўцячы ў Германію", - паведамленне і відэа такога зместу паступілі ў рэдакцыю Delfi позна ўвечары 25 верасня. Таксама ёсць звесткі, што супраць дзіцяці быў прыменены электрашокер.\nПаводле слоў дырэктара Цэнтра прыёму бежанцаў у Рукле Беатрычэ Бернатэне, дзіця памерла ў выніку хваробы. Паводле яе слоў, бацька хлопчыка звярнуўся да работніка цэнтра і паведаміў, што стан дзіцяці пагоршыўся. "Наш супрацоўнік адразу ж выклікаў хуткую дапамогу, якая адвезла дзіця разам з бацькам у медыцынскую ўстанову, дзе пазней, як высветлілася, дзіця памерла", - сказала Беатрычэ Бернатэне.\nРаней у замежных СМІ паведамлялася аб цяжкіх умовах жыцця мігрантаў у літоўскіх лагерях, якія параўноўваюцца ў прэсе з канцлагерамі. Так, паводле інфармацыі іспанскага выдання Las Republicas, такія лагеры будуюцца пасярод лесу, дзе людзі сутыкаюцца з недахопам ежы, ізаляцыяй, рознымі захворваннямі, цяжкімі ўмовамі надвор'я, здзеклівым абыходжаннем. У цэнтрах для мігрантаў неаднаразова адбываліся беспарадкі.-0-


YUV Каб DOTX Канвэртар, Онлайн канвэртар - Канвертаваць відэа, аўдыё, выявы, PDF - OnlineConvert.Com\nYUV Каб Dotx Канвэртар\nІнтэрнэт Канвертаваць YUV Каб DOTX Выкарыстоўвайце OnlineConvert Online. Бясплатна Хутка! Ніякая рэгістрацыя не патрабуецца.\nЯк канвертаваць YUV Каб DOTX?\nІнтэрнэт YUV Каб DOTX, вы можаце паставіць фармат YUV Каб DOTX на свой кампутар, планшэт або мабільны тэлефон, не загружаючы ніякага праграмнага забеспячэння!


К Международному дню борьбы с наркоманией и наркобизнесом. Твердо говорить "нет"! » Афіцыйны сайт раённай газеты "Міёрскія навіны"\nДа Міжнароднага дня барацьбы з наркаманіяй і наркабізнесам. Цвёрда гаварыць "не"!\nУ тэрытарыяльным цэнтры сацыяльнага абслугоўвання насельніцтва псіхолаг Зінаіда Равецкая правяла заняткі «Тваё жыццё – твой выбар!», прысвечаныя Сусветнаму дню папярэджання наркаманіі. Разам вучні школ і маладыя інваліды разбіраліся ў матывах, узнікненні і сутнасці нарказалежнасці, развейвалі міфы пра бясшкоднае спажыванне наркатычных сродкаў. Відэафільм «Бездань» вучыў падлеткаў своечасова і цвёрда казаць дозе «НЕ» .\nФельчар-валеёлаг РЦГЭ Алеся Любезных прысвяціла выступленне медыцынскім аспектам хваробы. Яна пачынацца з першай дозы, якая можа стаць апошняй. Ва ўсялякім выпадку, наркаманы доўга не жывуць, іх суправаджае мноства хвароб, амаральнасць, злачыннасць і іншы негатыў.\nУ выніку прынятых дзяржавай заканадаўчых мер небяспечная праява апошнім часам нібы не пашыраецца. Але яна побач і здольна захапіць новых ахвяр. Пад антынаркатычным кантролем на Віцебшчыне больш за тысячу чалавек.\nСупрацоўнік РАУС Андрэй Люцкі дапоўніў статыстыку: у вобласці летась выяўлены дзясяткі кілаграмаў наркатычных срокаў, ад іх ужывання памерлі пяць чалавек, ужо сёлета трапілі на бальнічны ложак тры. Звярнуў асабліву ўвагу на меры супрацьдзеяння наркаманіі, папярэджання распаўсюджання і спажывання наркотыкаў. На асабістую адказнасць кожнага за ўласны лёс, за дабрабыт і шчасце ў сям’і. Перш чым паспытаць наркотык, трэба задумацца аб выніках. Гэта не толькі адміністрацыйнае ці крымінальнае пакаранне, але і сапраўднае рабства.\nКалі ж небяспека наблізілася, не варта ўтойваць яе ад бацькоў, настаўнікаў, старэйшых таварышаў. Разам з імі трэба шукаць шляхі рэабілітацыі, уратавання. Што такое рэальна, гаварыла загадчык аддзела дзённага знаходжання для грамадзян пажылога ўзросту і суправаджальнага пражывання Ганна Ліскова. Самы эфектыўны сродак – пярвічная прафілактыка.\nЗаняткі закончыліся разборам канкрэтных сітуацый.\n» Измеряем давление в территориальном Центре\n» К юбилею


Актуальна — Page 7 — Унiверсiтэт\nПа даных Сусветнай арганізацыі аховы здароўя, ад зніжэння слыху пакутуюць каля 500 мільёнаў чалавек, і іх колькасць з кожным годам расце. Як беларускія навукоўцы сумесна з медыкамі распрацавалі матэматычную мадэль, з дапамогай якой праводзяцца...\nМінулы год вылучыўся пэўным рэкордам: колькасць замежных аспірантаў у БДУ дасягнула лічбы 109. Ва ўсе папярэднія гады колькасць замежных аспірантаў не перавышала 89 чалавек. Толькі ў 2019 годзе было залічана на навучанне ў аспірантуру...\n4 Feb, 2020.\nЗ 1 студзеня 2020 года ў Беларусі змяніўся парадак аплаты працы работнікаў бюджэтных арганізацый. Новая сістэма значна спрашчае структуру заработнай платы і не змяняе памер заробку. Разбіраемся, з якіх пунктаў складаецца «новы» разліковы лісток....\n3 Feb, 2020.\nДырэктар НДІ прыкладных праблем матэматыкі і інфарматыкі БДУ Юрый ХАРЫН – доктар фізіка-матэматычных навук, членкарэспандэнт НАН Беларусі, лаўрэат Дзяржаўнай прэміі ў галіне навукі і тэхнікі, заслужаны дзеяч навукі Рэспублікі Беларусь. Юрый Сямёнавіч расказаў пра...\n31 Jan, 2020.\nПрарэктар па вучэбнай рабоце і інтэрнацыяналізацыі адукацыі Канстанцін КАЗАДАЕЎ распавёў пра вынікі самай паспяховай прыёмнай кампаніі замежных студэнтаў, пра прывабнасць дыплома БДУ, а таксама пра новыя адукацыйныя магчымасці. – Замежных студэнтаў у БДУ значна...\nФілалагічнаму факультэту, на якім студэнты адкрываюць для сябе глыбіню і шматграннасць мастацкага слова, – 80 гадоў! Пра яго мінулае і сучаснасць распавёў дэкан прафесар Іван РОЎДА. Даведаліся, якія тэхналогіі дапамагаюць навучаць філолагаў, раскрываць таямніцы...\nСтуденческий конкурс «Academic Startup Competition ‘Travel Guide’» состоялся 12 декабря 2019 года на факультете географии и геоинформатики БГУ по инициативе кафедры английского языка естественных факультетов ФСК. Это событие провели для того, чтобы посодействовать развитию...\nВольга Чупрыс – першая жанчына ў гісторыі БДУ на пасадзе прарэктара. Гэта паслужыла падставай для інтэрв’ю, якое мы ўзялі ў Вольгі Іванаўны для нашай газеты ў пачатку снежня. Пакуль нумар рыхтаваўся да друку, стала...\nУ БДУ адбылася 36 справаздачна-выбарная канферэнцыя пярвічнай прафсаюзнай арганізацыі работнікаў БДУ. У ёй прынялі ўдзел больш за 320 дэлегатаў. Былі агучаны даклады пра працу прафсаюзнага камітэта і рэвізійнай камісіі ППА работнікаў за перыяд з...\nТворчыя людзі, акіян паэзіі, а таксама неверагодныя эмоцыі – гэта Міжуніверсітэцкі паэтычны форум, які прайшоў на факультэце журналістыкі БДУ ў чацвёрты раз. 26-28 лістапада форум сабраў самых крэатыўных і таленавітых студэнтаў вышэйшых і сярэдніх...\nУ 2019/2020 навуч. годзе ў БДУ 411 студэнтаў атрымалі зніжку на аплату навучання. Сярод іх 1 студэнт завочнай формы навучання і 5 замежных грамадзян. На пытанні пра тое, як атрымаць такое паніжэнне аплаты, нам...\nСтаронка 7 з 14« Першая«...3456789101112...»Апошняя »